ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΑΞΙΟΠΟΙΗΣΗ ΤΟΥ ΔΥΝΑΜΙΚΟΥ ΤΗΣ ΕΥΡΩΠΑΪΚΗΣ ΕΝΩΣΗΣ: ΕΔΡΑΙΩΣΗ ΚΑΙ ΕΠΕΚΤΑΣΗ ΤΗΣ ΣΤΡΑΤΗΓΙΚΗΣ ΤΗΣ ΛΙΣΣΑΒΩΝΑΣ - Εισήγηση της Επιτροπής στο εαρινό Ευρωπαϊκό Συμβούλιο Στοκχόλμη, 23 - 24 Μαρτίου 2001

ΣΥΝΟΨΗ

Στη Λισσαβώνα, το Ευρωπαϊκό Συμβούλιο χάραξε μια φιλόδοξη στρατηγική για την πραγματοποίηση αλλαγών. Μια στρατηγική που θα έχει μετατρέψει την Ευρωπαϊκή Ένωση έως το 2010 "στην ανταγωνιστικότερη και δυναμικότερη οικονομία της γνώσης, ανά την υφήλιο, ικανή για βιώσιμη οικονομική ανάπτυξη με περισσότερες και καλύτερες θέσεις εργασίας και με μεγαλύτερη κοινωνική συνοχή."

Στη Λισσαβώνα το Ευρωπαϊκό Συμβούλιο κλήθηκε να συνεδριάζει κάθε άνοιξη προκειμένου να συζητά οικονομικά και κοινωνικά θέματα στο πλαίσιο αυτού του στρατηγικού στόχου της Ευρωπαϊκής Ένωσης. Η παρούσα έκθεση ανταποκρίνεται στην εντολή που δόθηκε στη Λισσαβώνα. Παρουσιάζει την πρόοδο που συντελέσθηκε από τη Λισσαβώνα και μετά με αναφορά στους οικονομικούς και κοινωνικούς δείκτες επί των οποίων συμφώνησαν τα κράτη μέλη. Προσδιορίζει τις αποφάσεις που πρέπει να ληφθούν και τις ενέργειες που πρέπει να γίνουν εντός των 12 προσεχών μηνών για την εδραίωση και την επέκταση της στρατηγικής της Λισσαβώνας και την παραγωγή αποτελεσμάτων. Εναπόκειται στο Ευρωπαϊκό Συμβούλιο της Στοκχόλμης να δώσει την αναγκαία ώθηση για την υλοποίηση των αποφάσεων.

Το 2000 ήταν μια καλή χρονιά για την οικονομία της Ευρωπαϊκής Ένωσης. Κυβερνήσεις και επιχειρήσεις ωφελήθηκαν από την ισχυρή μεγέθυνση στην οικονομία, το συνεχή χαμηλό πληθωρισμό και τα υγιή δημοσιονομικά. Δημιουργήθηκαν περίπου 2,5 εκατομμύρια νέες θέσεις εργασίας, πάνω από τα δύο τρίτα των οποίων κατέλαβαν γυναίκες.

Ήταν επίσης μια χρονιά αξιοσημείωτων πολιτικών επιτυχιών καθώς η Επιτροπή σημείωσε πρόοδο σε όλους τους τομείς που αναφέρθηκαν στη Λισσαβώνα. Υπήρξαν όμως και τομείς όπου η πρόοδος ήταν πολύ μικρή - και όπου σημαντικές προτάσεις της Επιτροπής διατρέχουν τον κίνδυνο καθυστέρησης ή αποδυνάμωσης για διάφορους λόγους, συμπεριλαμβανομένη της έλλειψης πολιτικής βούλησης.

Έως τα τέλη του έτους, η ανεργία μειώθηκε σημαντικά σε όλη την Ευρωπαϊκή Ένωση, το ευρώ ισχυροποιήθηκε και η οικονομία απορρόφησε τους κραδασμούς από τη μεταβολή των τιμών πετρελαίου και την αναταραχή εντός των χρηματιστηρίων. Η οικονομία φαίνεται ότι θα αναπτυχθεί με σταθερό ρυθμό τα προσεχή έτη. Οι τελικές προετοιμασίες για την εισαγωγή του ευρώ βρίσκονται σε εξέλιξη και η συμφωνία που επετεύχθη στη Νίκαια για τις θεσμικές μεταρρυθμίσεις άνοιξαν το δρόμο για τη διεύρυνση. Όλα αυτά δείχνουν ότι οι στόχοι που καθορίστηκαν στη Λισσαβώνα ήταν οι σωστοί.

Αλλά η Ευρωπαϊκή Ένωση δεν έχει την πολυτέλεια του εφησυχασμού. Η σχετική οικονομική ισχύς πρέπει να αξιοποιηθεί για την επιτάχυνση των δύσκολων μεταρρυθμίσεων - και όχι για την επιβράδυνσή τους. Παρά την πρόοδο που έχει συντελεσθεί, η επίτευξη του στρατηγικού σκοπού της ΕΕ απαιτεί αποφασιστική δράση στους εξής τομείς:

- Απασχόληση. Ενώ δημιουργήθηκαν νέες θέσεις εργασίας, 14 εκατ. άνθρωποι παραμένουν σήμερα άνεργοι. Το συνολικό ποσοστό απασχόλησης στην Ευρωπαϊκή Ένωση βρίσκεται ακόμα μακριά από τους στόχους της Λισσαβώνας και δεν έχουν γίνει αρκετά για να τεθούν αντίστοιχοι ποσοτικοί στόχοι σε εθνικό επίπεδο. Υπάρχουν ενδείξεις για ελλείμματα σε εργατικό δυναμικό και κενά στις δεξιότητες, από τα οποία κινδυνεύει η ικανότητά μας για οικονομική μεγέθυνση. Και υπάρχουν πολλά εμπόδια που αποθαρρύνουν τους ανθρώπους από το να καταλάβουν μια θέση εργασίας ή εμποδίζουν την κινητικότητά τους μέσα το εργατικό δυναμικό.

- Οικονομικές μεταρρυθμίσεις. Ενώ έχει συντελεσθεί πρόοδος σε ό,τι αφορά τις οικονομικές μεταρρυθμίσεις, πρέπει να επιταχυνθούν οι προσπάθειες για μεγαλύτερο άνοιγμα ορισμένων βασικών τομέων της οικονομίας (τηλεπικοινωνίες, ενέργεια, μεταφορές, ταχυδρομεία, προμήθειες). Δεν έχει ακόμη πραγματοποιηθεί η εσωτερική αγορά του τομέα των υπηρεσιών. Οι ad hoc και τομεακές κρατικές ενισχύσεις παραμένουν ακόμη σύνηθες φαινόμενο. Η ολοκλήρωση των χρηματοοικονομικών αγορών και των διασυνοριακών επενδύσεων αναστέλλεται από τις αδέξιες κανονιστικές ρυθμίσεις που ισχύουν στους διάφορους τομείς και η προσφορά κεφαλαίου υψηλού επιχειρηματικού κινδύνου ανέρχεται σ'ενα τρίτο μόνο του διαθέσιμου σε άλλες περιοχές του κόσμου και δεν είναι επαρκώς εστιασμένη στη χρηματοδότηση κατά την αρχική φάση.

- Έρευνα και καινοτομία στην κοινωνία της γνώσης. Οι επιχειρήσεις στην Ευρωπαϊκή Ένωση συνεχίζουν να επενδύουν λιγότερο στις νέες τεχνολογίες και στην έρευνα από ό,τι οι ανταγωνιστές τους στις ΗΠΑ - είναι ένας από τους παράγοντες που εξηγούν το έλλειμμα παραγωγικότητας και καινοτομίας εντός της Ευρωπαϊκής Ένωσης, παρά την υπάρχουσα αφθονία σε εμπειρογνωμοσύνη και ταλαντούχο ανθρώπινο δυναμικό. Η κατοχύρωση της ευρεσιτεχνίας των καλων ιδεών λειτουργεί ακόμα σε εθνικό επίπεδο και κοστίζει πολύ. Χρειάζεται να καταβληθούν κι άλλες προσπάθειες για σύμπραξη των ερευνητικών, επιχειρηματικών και χρηματοοικονομικών δυνάμεων - ιδίως σε ό,τι αφορά τις "πρωτοποριακές τεχνολογίες". Επιπλέον η απορρόφηση από επιχειρήσεις, πολίτες και κυβερνήσεις της νέας ηλεκτρονικής οικονομίας δεν γίνεται αρκετά γρήγορα.

- Κοινωνική συνοχή. Η φτώχεια και ο αποκλεισμός εξακολουθούν να υφίστανται εντός της Ευρωπαϊκής Ένωσης - βεβαίως με ουσιαστικές διαφορές ανά περιφέρεια σε ό,τι αφορά την απασχόληση και το επίπεδο διαβίωσης. Τα συστήματα κοινωνικής προστασίας πρέπει να εκσυγχρονισθούν και να βελτιωθούν. Καθώς ο πληθυσμός γηράσκει, πρέπει αμέσως να αρχίσουν να καταβάλλονται προσπάθειες για να εξασφαλισθεί ότι οι συντάξεις θα παραμείνουν ασφαλείς και βιώσιμες στο μέλλον και ότι τα συστήματα υγειονομικής περίθαλψης θα είναι σε θέση να ανταποκριθούν στις μεταβαλλόμενες ανάγκες.

Για να επιλυθούν τα προβλήματα αυτά πρέπει να αναληφθεί δράση σε δέκα τομείς προτεραιότητας.

Οι ενέργειες που προτείνονται σε κάθε τομέα αλληλοενισχύονται και ταυτόχρονα αποτελούν μια ολοκληρωμένη απάντηση. Συντελούν στην επιτυχή έκβαση της στρατηγικής της Λισσαβώνας την επόμενη δεκαετία. Συνεπάγονται δύσκολες αποφάσεις και απαιτούν πολιτική βούληση και όραμα. Εάν όμως η Ευρωπαϊκή Ένωση μπορέσει να προοδεύσει σε όλους αυτούς τους τομείς, θα βοηθήσουμε στο να αξιοποιηθεί και να αναδειχθεί πλήρως το δυναμικό της Ευρωπαϊκής Ένωσης.

ΔΕΚΑ ΤΟΜΕΙΣ ΓΙΑ ΤΗ ΛΗΨΗ ΑΠΟΦΑΣΕΩΝ ΣΤΗ ΣΤΟΚΧΟΛΜΗ

(1) Περισσότερες και καλύτερες θέσεις εργασίας

(2) Νέες ευρωπαϊκές αγορές εργασίας - ανοικτές σε όλους, με πρόσβαση για όλους

(3) Οικονομικές μεταρρυθμίσεις για τα αγαθά και τις υπηρεσίες

(4) Ολοκληρωμένες χρηματοοικονομικές αγορές

(5) Σωστό κανονιστικό περιβάλλον

(6) eΕurope 2002

(7) Το έλλειμμα σε δεξιότητες ΤΠ

(8) Έρευνα, καινοτομία και επιχειρηματικότητα

(9) Πρωτοποριακές τεχνολογίες

(10) Αποτελεσματική κοινωνική προστασία για έναν πληθυσμό που γηράσκει

ΠΙΝΑΚΑΣ ΠΕΡΙΕΧΟΜΕΝΩΝ

ΣΥΝΟΨΗ

I ΛΙΣΣΑΒΩΝΑ - ΕΝΑΣ ΧΡΟΝΟΣ ΜΕΤΑ

II ΤΟ ΟΙΚΟΝΟΜΙΚΟ ΚΑΙ ΚΟΙΝΩΝΙΚΟ ΠΛΑΙΣΙΟ

III ΠΩΣ ΘΑ ΠΡΟΧΩΡΗΣΟΥΜΕ ΤΟ 2001

1. Περισσότερες και καλύτερες θέσεις εργασίας

2. Νέες ευρωπαϊκές αγορές εργασίας - ανοικτές σε όλους, με πρόσβαση για όλους

3. Οικονομικές μεταρρυθμίσεις για τα αγαθά και τις υπηρεσίες

4. Ολοκληρωμένες χρηματοοικονομικές αγορές

5. Το σωστό κανονιστικό περιβάλλον

6. eEurope 2002

7. Το έλλειμμα σε δεξιότητες ΤΠ

8. Έρευνα, καινοτομία και επιχειρηματικότητα

9. Πρωτοποριακές τεχνολογίες

10. Αποτελεσματική κοινωνική προστασία για ένα γηράσκοντα πληθυσμό

IV ΑΠΟ ΤΗ ΣΤΟΚΧΟΛΜΗ ΣΤΟ ΓΚΈΤΕΜΠΟΡΓΚ : ΝΑ ΠΡΟΣΤΕΘΕΙ Η ΔΙΑΣΤΑΣΗ ΤΗΣ ΒΙΩΣΙΜΟΤΗΤΑΣ

V ΔΙΑΤΗΡΗΣΗ ΤΗΣ ΟΡΜΗΣ

Παράρτημα 1: Πρόοδος σε θέματα πολιτικής της στρατηγικής της Λισσαβώνας

Παράρτημα 2: Διαρθρωτικοί δείκτες

I ΛΙΣΣΑΒΩΝΑ - ΕΝΑΣ ΧΡΟΝΟΣ ΜΕΤΑ

Πριν από ένα χρόνο στη Λισσαβώνα οι αρχηγοί κρατών και κυβερνήσεων και η Επιτροπή χάραξαν μια στρατηγική αλλαγών για την επόμενη δεκαετία. Στο πλαίσιο της εμφανιζόμενης κοινωνίας της γνώσης, συμφώνησαν επί ενός κοινού οράματος για οικονομική και κοινωνική ανάπτυξη στην Ευρωπαϊκή Ένωση. Ένα όραμα για το μετασχηματισμό της οικονομίας και της κοινωνίας με επίκεντρο τους ανθρώπους και τις ιδέες. Ένα όραμα για την καινοτομία και το επιχειρηματικό πνεύμα.

Η Επιτροπή άρχισε να υλοποιεί τη στρατηγική αυτή χωρίς καθυστέρηση. Οι προσπάθειές της απέδωσαν καρπούς σε όλους τους σχετικούς τομείς [1]. Ένα χρόνο μετά τη Λισσαβώνα, η στρατηγική που χαράχτηκε εκεί εξακολουθεί να είναι ο σωστός δρόμος για να προχωρήσουμε μπροστά. Στην παρούσα έκθεση η Επιτροπή αναφέρεται στην πρόοδο που συντελέστηκε βάσει των "δεικτών της Λισσαβώνας" επί των οποίων είχε επιτευχθεί συμφωνία με το Συμβούλιο. [2] Προσδιορίζονται επίσης τομείς - συγκεκριμένα οι νέες ευρωπαϊκές αγορές εργασίας, οι ολοκληρωμένες χρηματοοικονομικές αγορές και οι "πρωτοποριακές τεχνολογίες" - όπου πρέπει να επιταχυνθεί ή να επεκταθεί η δράση.

[1] Σε παράρτημα παρουσιάζονται συνοπτικά οι νέες πολιτικές και νομοθετικές πρωτοβουλίες της Επιτροπής, καθώς και οι εγκεκριμένες νομοθετικές πράξεις και άλλες πρωτοβουλίες.

[2] Οι διαρθρωτικοί δείκτες αναφέρονται διεξοδικά σε παράρτημα της παρούσας έκθεσης.

Στην καρδιά της στρατηγικής της Λισσαβώνας βρίσκεται ο στόχος της ενίσχυσης της ανταγωνιστικότητας, της προώθησης της πλήρους απασχόλησης και της προώθησης της κοινωνικής συνοχής - και προστίθεται το πνεύμα της οικονομικής δυναμικότητας και της κοινωνικής ανανέωσης στην οικονομική σταθερότητα που έχει τώρα επιτευχθεί.

Η επίτευξη του στόχου αυτού απαιτεί μια ολοκληρωμένη προσέγγιση -παράλληλη δράση σε πολλούς αλληλένδετους τομείς για την ανάπτυξη ενός ευνοϊκού κύκλου δημιουργίας περισσότερων και καλύτερων θέσεων εργασίας, επιτάχυνση των οικονομικών μεταρρυθμίσεων, ενθάρρυνση της καινοτομίας και της κοινωνίας της γνώσης και ενίσχυση της κοινωνικής συνοχής.

Αυτή ήταν η προσέγγιση που καθορίστηκε στη Λισσαβώνα. Τώρα χρειάζονται αποφάσεις για να εδραιωθεί και να επεκταθεί η στρατηγική αυτή ώστε να αξιοποιηθεί πλήρως το δυναμικό της Ευρωπαϊκής Ένωσης στη δεκαετία που έρχεται.

II ΤΟ ΟΙΚΟΝΟΜΙΚΟ ΚΑΙ ΚΟΙΝΩΝΙΚΟ ΠΛΑΙΣΙΟ

Το 2000 ήταν μια καλή χρονιά για την ευρωπαϊκή οικονομία. Το ενιαίο νόμισμα αποτελεί πραγματικότητα και οι συνέπειες της εισαγωγής του βιώνονται τώρα σε ό,τι αφορά την ανάγκη για μεγαλύτερο συντονισμό της οικονομικής πολιτικής. Καταβάλλονται προσπάθειες για να ενισχυθεί αυτός ο συντονισμός, να γίνει αποτελεσματικότερος και να συμβάλει στον καθορισμό του κατάλληλου συνδυασμού πολιτικών. Η σύγκλιση του οικονομικού κύκλου στην Ευρωπαϊκή Ένωση γίνεται όλο και πιο έντονη.

Οι κυβερνήσεις και οι επιχειρήσεις κατόρθωσαν να αντλήσουν οφέλη από την ισχυρή μεγέθυνση στην οικονομία, το χαμηλό πληθωρισμό και τα υγιή δημοσιονομικά. Δημιουργήθηκαν περίπου 2,5 εκατομμύρια νέες θέσεις εργασίας, πάνω από τα δύο τρίτα των οποίων κατέλαβαν γυναίκες. Η Ευρωπαϊκή Ένωση δρέπει τους καρπούς από μια ολοκληρωμένη εσωτερική αγορά, τις υγιείς νομισματικές και φορολογικές πολιτικές και την αύξηση της αποτελεσματικότητας των πολιτικών για την απασχόληση και τη συνοχή.

Υπό την προϋπόθεση ότι τα κράτη μέλη επιδιώκουν την επίτευξη μεσοπρόθεσμων στόχων σε ό,τι αφορά τον έλεγχο του πληθωρισμού και τη βελτίωση της ποιότητας των δημοσιονομικών, η πρόοδος αυτή θα συνεχισθεί τα ερχόμενα έτη. Η υλοποίηση των αλλαγών σε ό,τι αφορά την ποιότητα των δημοσιονομικών είναι δύσκολο έργο, αλλά τα οφέλη είναι δυνητικώς μεγάλα [3]. Στη Στοκχόλμη το Ευρωπαϊκό Συμβούλιο πρέπει να διατηρήσει και να ενισχύσει το μακροοικονομικό πλαίσιο, έτσι ώστε να συμβάλει στη δημιουργία μιας δυναμικής Ευρώπης για όλους. Οι προσεχείς γενικοί προσανατολισμοί των οικονομικών πολιτικών για το 20001 πρέπει να αντανακλούν αυτήν την επιλογή.

[3] Τα κοινοτικά μέσα για το συντονισμό των οικονομικών πολιτικών πρέπει να βοηθήσουν τα κράτη μέλη, εκτός από τις συνεχείς προσπάθειες που καταβάλλουν για τη μείωση του δημόσιου χρέους, να καταστήσουν τα συστήματα φόρων και παροχών περισσότερο φιλικά προς την απασχόληση. να ενισχύσουν την Ε&T, την καινοτομία και τις ΤΠ και να προετοιμάσουν τα συνταξιοδοτικά συστήματα για την αντιμετώπιση των αναγκών ενός γηράσκοντος πληθυσμού.

Οι υγιείς μακροοικονομικές συνθήκες συμπληρώνονται από τις συνεχείς οικονομικές και διαρθρωτικές μεταρρυθμίσεις, τόσο σε ευρωπαϊκό όσο και σε εθνικό επίπεδο, και από την ανάδυση της κοινωνίας της γνώσης.

Οι συνέπειες στην οικονομική επίδοση της Ευρωπαϊκής Ένωσης από τη νέα δράση που αναλαμβάνεται σύμφωνα με τις δεσμεύσεις της Λισσαβώνας δεν θα είναι μετρήσιμες για κάποιο χρονικό διάστημα, πλην όμως αξιοσημείωτες επιτυχίες πολιτικών σε ευρωπαϊκό επίπεδο - όπως και κάποιοι τομείς όπου η πρόοδος ήταν πολύ μικρή - έχουν ήδη διαφανεί.

ΣΗΜΑΝΤΙΚΕΣ ΕΠΙΤΥΧΙΕΣ ΑΠΟ ΤΗ ΛΙΣΣΑΒΩΝΑ ΚΑΙ ΜΕΤΑ.....

- Τα βασικά μέσα της οικονομικής πολιτικής και της πολιτικής για την απασχόληση έχουν αποκτήσει νέο προσανατολισμό υπό το πρίσμα των στόχων που διατυπώθηκαν στη Λισσαβώνα, ιδίως οι γενικοί προσανατολισμοί των οικονομικών πολιτικών για το 2000. η έκθεση για τη λειτουργία της εσωτερικής αγοράς ("η έκθεση του Κάρντιφ"), και οι κατευθυντήριες γραμμές για την απασχόληση το 2001.

- Έχει συμφωνηθεί ένα γενικό κανονιστικό πλαίσιο για το ηλεκτρονικό εμπόριο, καθώς και οι κανόνες για την επίλυση διασυνοριακών νομικών διαφορών, καθώς και το ποιος μπορεί να θέτει σε κυκλοφορία "ηλεκτρονικό χρήμα". Οι εξαγωγές προϊόντων κρυπτογράφησης εντός και εκτός της Ευρωπαϊκής Ένωσης έχουν απελευθερωθεί.

- Ο μεγαλύτερος ανταγωνισμός για τις τοπικές τηλεπικοινωνιακές υπηρεσίες θα είναι το αποτέλεσμα των κανονιστικών ρυθμίσεων για την απελευθέρωση των υπηρεσιών τοπικού βρόγχου και οι οποίες προβλέπονται για τον Ιανουάριο 2001. Με τον τρόπο αυτό θα μειωθεί το κόστος χρήσης του Διαδικτύου.

- Συμφωνήθηκαν οι κανόνες που θα επιτρέψουν στις επιχειρήσεις να λειτουργήσουν ως μια ευρωπαϊκή εταιρεία, ύστερα από περισσότερα από 30 χρόνια διαπραγματεύσεων και συνοδεύονται από τους κανόνες για την ενεργό συμμετοχή των εργαζομένων των επιχειρήσεων αυτών. Το έγγραφο αυτό πρόκειται να εγκριθεί επίσημα την άνοιξη.

- Σημαντική πρόοδος έχει συντελεσθεί, ύστερα από δύσκολες διαπραγματεύσεις, σχετικά με το καλούμενο φορολογικό πακέτο.

- Η Επιτροπή ενημέρωσε με νέα στοιχεία την ανακοίνωσή της για τις υπηρεσίες κοινής ωφέλειας (του 1996) παρέχοντας μεγαλύτερη ασφάλεια δικαίου στους εν λόγω οργανισμούς.

- Το πρώτο στάδιο της απελευθέρωσης για τους σιδηροδρόμους έχει προχωρήσει ύστερα από την έκδοση κανόνων με τους οποίους εξασφαλίζεται ότι έως το 2008 θα έχει πραγματοποιηθεί η πλήρης απελευθέρωση της διεθνούς μεταφοράς εμπορευμάτων σε όλο το ευρωπαϊκό δίκτυο.

- Η ευρωπαϊκή κοινωνική ατζέντα εγκρίθηκε στο Ευρωπαϊκό Συμβούλιο της Νίκαιας και καθόρισε τον τρόπο με τον τρόπο με τον οποίο θα επιτευχθούν οι κοινωνικοί στόχοι που τέθηκαν στη Λισσαβώνα. Χαράχθηκε επίσης στρατηγική για την καταπολέμηση του κοινωνικού αποκλεισμού που επεκτείνει την ανοιχτή μέθοδο συντονισμού και σ' αυτόν τον τομέα, ιδίως μέσω της προπαρασκευής από τα κράτη μέλη εθνικών σχεδίων δράσης έως τον Ιούνιο του 2001.

- Πραγματοποιήθηκε πρόοδος σε ό,τι αφορά την έγκριση δύο οδηγιών και ενός σχεδίου δράσης για την καταπολέμηση των διακρίσεων, καθώς και συμφωνία επί μιας στρατηγικής-πλαίσιο καθώς και του προγράμματος δράσης στον τομέα των ίσων ευκαιριών.

ό Η Ευρωπαϊκή Τράπεζα Επενδύσεων έχει δεσμεύσει πάνω από 2 δισ. ευρώ από τα 12 έως 15 δισ. ευρώ τα οποία είχε ανακοινώσει στην πρωτοβουλία της "Καινοτομία 2000", προκειμένου να αναπροσανατολίσει τη δανειοδοτική της δραστηριότητα προς την ενίσχυση της κοινωνίας της γνώσης. Σε εθνικό επίπεδο τουλάχιστον 6 περίπου δισ. ευρώ από τα διαρθρωτικά ταμεία προβλέπεται να δαπανηθούν για επενδύσεις που έχουν σχέση με την κοινωνία της γνώσης και την eΕυρώπη τα επόμενα 6 χρόνια.

- Σε εξέλιξη βρίσκεται η δεκαπλάσια αναβάθμιση της ταχύτητας των δικτύων που συνδέουν πρωτοπόρα ερευνητικά κέντρα σε 30 ευρωπαϊκές χώρες με τη βοήθεια 80 εκατ. ευρώ από τα κοινοτικά κονδύλια για την έρευνα.

ΥΠΗΡΞΑΝ ΟΜΩΣ ΚΑΙ ΤΟΜΕΙΣ ΟΠΟΥ Η ΠΡΟΟΔΟΣ ΗΤΑΝ ΠΟΛΥ ΜΙΚΡΗ....

- Έχουν προς το παρόν σταματήσει οι συζητήσεις στο Συμβούλιο σχετικά με τις ταχυδρομικές υπηρεσίες και η πρόοδος στον τομέα των νέων κανόνων για την εξ αποστάσεως πώληση χρηματοπιστωτικών υπηρεσιών δεν ήταν ικανοποιητική. Η πρόταση για τις δημόσιες προσφορές εξαγοράς διατρέχει κίνδυνο περαιτέρω καθυστέρησης.

- Παρά τις φιλόδοξες προτάσεις, η πρόοδος που σημειώθηκε σχετικά με τους νέους κανόνες για τις προμήθειες δεν ήταν ικανοποιητική, όπως και για το κοινοτικό δίπλωμα ευρεσιτεχνίας, με αποτέλεσμα να κινδυνεύει η τήρηση των προθεσμιών που ορίστηκαν στη Λισσαβώνα.

- Δεν έχει επιτευχθεί συμφωνία για τη δομή που θα έχει το πρόγραμμα GALILEO κατά το δεύτερο στάδιο της ανάπτυξής του λόγω έλλειψης πολιτικής συναίνεσης.

- Η απελευθέρωση του τομέα του φυσικού αερίου και του ηλεκτρικού ρεύματος δεν έχει ακόμη πλήρως υλοποιηθεί και εφαρμοσθεί σε ορισμένα κράτη μέλη.

- Παρά τις επιτυχίες στον τομέα της απελευθέρωσης των διεθνών σιδηροδρομικών εμπορευματικών μεταφορών, παραμένουν οι προκλήσεις σε ό,τι αφορά τη μεταφορά επιβατών και των εγχώριων σιδηροδρομικών εμπορευματικών μεταφορών.

- Ανεπαρκής ήταν η πρόοδος που σημειώθηκε στο πλαίσιο της ευρωπαϊκής στρατηγικής για την απασχόληση σε ό,τι αφορά την υλοποίηση της δια βίου μάθησης, ιδίως σε ό,τι αφορά την θέσπιση εθνικών στόχων.

Παρά τη γενικά θετική εικόνα, δεν υπάρχει περιθώριο για εφησυχασμό. Η σχετική οικονομική ισχύς της Ευρωπαϊκής Ένωσης σε σύγκριση με την επιβραδυνόμενη οικονομία στις ΗΠΑ δεν πρέπει να χρησιμοποιηθεί ως δικαιολογία για την καθυστέρηση των αναγκαίων διαρθρωτικών μεταρρυθμίσεων.

Η Ευρωπαϊκή Ένωση πρέπει να λάβει αποφάσεις τώρα για να επιτύχει μερίδιο από τη μεγέθυνση της οικονομίας τα προσεχή χρόνια και να χρησιμοποιήσει το πλεονέκτημα της υγιούς οικονομίας για να διευκολύνει τον αντίκτυπο των μεταρρυθμίσεων. Δεν πρέπει να επαναληφθούν τα λάθη του παρελθόντος, δηλ. η επιβράδυνση του ρυθμού των οικονομικών μεταρρυθμίσεων όταν η οικονομία πηγαίνει καλά. Χωρίς μια σταθερή δέσμευση για διαρθρωτικές και κοινωνικές αλλαγές, θα υπονομευθεί σοβαρά η προοπτική της βιώσιμης μεγέθυνσης, της περαιτέρω μείωσης της ανεργίας και η μεγαλύτερη κοινωνική συνοχή.

Έχει επίσης ευρύτερη σημασία να πετύχει η προώθηση της στρατηγικής της Λισσαβώνας το 2001. Θα ενισχυθεί ο αντίκτυπος του ευρώ καθώς γίνονται οι τελικές προετοιμασίες για την εισαγωγή του εντός της ευρωζώνης. Αυτό μπορεί να δώσει μεγαλύτερη ώθηση στην ανάπτυξη ενός ανοικτού και ισχυρού συστήματος παγκόσμιων εμπορικών κανόνων, ως συμπλήρωμα των οικονομικών και κοινωνικών μεταρρυθμίσεων εντός της Ευρωπαϊκής Ένωσης. Κάθε ενδεχόμενη ημερήσια διάταξη για το εμπόριο πρέπει να βασίζεται στους στόχους και να αξιοποιεί τα διδάγματα από τις μεθόδους που ορίστηκαν στη Λισσαβώνα. Μια ισχυρή οικονομία θα αποτελέσει επίσης ουσιαστική συνιστώσα της προετοιμασίας για τη διεύρυνση. Οι υποψήφιες χώρες επίσης πρέπει να δραστηριοποιηθούν στο πλαίσιο της στρατηγικής της Λισσαβώνας και να αφομοιώσουν, όπου αυτό είναι δυνατό, τους στόχους που έχει θέσει η Ευρωπαϊκή Ένωση.

III ΠΩΣ ΘΑ ΠΡΟΧΩΡΗΣΟΥΜΕ ΤΟ 2001

Στη Στοκχόλμη το Ευρωπαϊκό Συμβούλιο θα έχει την ευκαιρία να κάνει μια απογραφή, να θέσει προτεραιότητες και να ανταποκριθεί σε νέες προκλήσεις. Πρέπει να προσδιορίσει τις αποφάσεις που πρέπει να ληφθούν τους επόμενους 12 μήνες για την επιτυχή υλοποίηση της στρατηγικής της Λισσαβώνας.

Οι δέκα τομείς προτεραιότητας για το 2001 στους οποίους κατέληξε η Επιτροπή αποτελούν μια ολοκληρωμένη απάντηση. Ταυτόχρονα αλληλοενισχύονται. Χρησιμοποιούν τη μακροοικονομική σταθερότητα, τις οικονομικές και κοινωνικές μεταρρυθμίσεις, την ολοκλήρωση των χρηματοοικονομικών αγορών, το σωστό κανονιστικό περιβάλλον και την ευρύτερη διάδοση της ηλεκτρονικής οικονομίας, προκειμένου να δημιουργηθεί ένα περιβάλλον ευνοϊκό για την έρευνα, την καινοτομία και την επιχειρηματικότητα. Ένα περιβάλλον στο οποίο οι ιδέες και οι αυξημένες επενδύσεις - ιδίως στην οικονομία της γνώσης - θα μεταμορφώνονται σε νέα προϊόντα και υπηρεσίες, πυροδοτώντας τη βελτίωση της παραγωγικότητας. Ένα περιβάλλον που θα λειτουργεί ως κινητήρια δύναμη για τη μεγέθυνση και την ανταγωνιστικότητα, δημιουργώντας περισσότερες και καλύτερες θέσεις εργασίας και ενισχύοντας την κοινωνική και περιφερειακή συνοχή.

Οι νέες θέσεις εργασίας όμως δεν θα πληρωθούν παρά μόνο εάν η Ευρωπαϊκή Ένωση επενδύσει περισσότερο στην εκπαίδευση και τις δεξιότητες, συνεχίσει τις μεταρρυθμίσεις του φορολογικού συστήματος και του συστήματος παροχών και ενθαρρύνει την κινητικότητα του εργατικού δυναμικού μέσα σε μια εμφανιζόμενη "νέα ευρωπαϊκή αγορά εργασίας".

Η κοινωνία της γνώσης και οι "πρωτοποριακές τεχνολογίες" δεν θα ανθήσουν παρά μόνο εάν καλυφθεί το κενό στις ψηφιακές δεξιότητες, γίνουν περισσότερες επενδύσεις στην καινοτομία και έρευνα και δημιουργηθεί ένα κανονιστικό περιβάλλον που θα εξασφαλίζει την εμπιστοσύνη του κοινού και το οποίο θα συμπληρώνεται από την κατάλληλη προσφορά κεφαλαίων επιχειρηματικού κινδύνου στο αρχικό στάδιο.

Η ενίσχυση της κοινωνικής συνοχής και ο εκσυγχρονισμός των συστημάτων κοινωνικής προστασίας για την αντιμετώπιση των οικονομικών αλλαγών και της δημογραφικής γήρανσης δεν θα προοδεύσουν εάν δεν υπάρξει μια ισχυρή οικονομία η οποία θα καταβάλλει το τίμημα των αλλαγών και εάν τα δημοσιονομικά δεν παρουσιάζουν μακροπρόθεσμη βιωσιμότητα.

Η Επιτροπή συνεπώς συνιστά να συμφωνηθούν οι ακόλουθοι τομείς προτεραιότητας στο Ευρωπαϊκό Συμβούλιο της Στοκχόλμης:

1. Περισσότερες και καλύτερες θέσεις εργασίας

Η επίτευξη του στόχου της πλήρους απασχόλησης βρίσκεται στο κέντρο της στρατηγικής που χαράχθηκε στη Λισσαβώνα. Είναι ένα από τα κυριότερα μέσα για να εξασφαλιστεί η πληρέστερη συμμετοχή στην κοινωνία. Η Ευρωπαϊκή Ένωση αντιμετωπίζει μια διπλή πρόκληση. Πρέπει να αυξήσει το συνολικό ποσοστό απασχόλησης και ειδικότερα για τις γυναίκες. Τα ποσοστά αυτά είναι πολύ χαμηλά σε σύγκριση με τα αντίστοιχα των κυριότερων ανταγωνιστών της Ένωσης. Πρέπει επίσης να συνεχίσει να μειώνει την ανεργία, αντιμετωπίζοντας τις έντονες διαφορές ανά περιφέρεια και τα ειδικότερα προβλήματα των νέων και των μακροχρόνια ανέργων.

Παρ' όλο που τα τελευταία 3 χρόνια δημιουργούνται 2½ εκατ. περίπου θέσεις εργασίας κάθε χρόνο, εξακολουθούν να υπάρχουν σήμερα 14 εκατ. άνεργοι Ευρωπαίοι. Το μέσο ποσοστό ανεργίας στην Ευρωπαϊκή Ένωση αγγίζει το 8,1% και είναι πάνω από το διπλάσιο από το αντίστοιχο των ΗΠΑ, ωστόσο πίσω από αυτό το αριθμητικό δεδομένο κρύβονται επιδόσεις σε ορισμένα κράτη μέλη που είναι από τις καλύτερες στον κόσμο.

Η Ευρωπαϊκή Ένωση πρέπει να αντιμετωπίσει την ανεργία και να αυξήσει τα ποσοστά απασχόλησης...

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

Ταυτόχρονα πρέπει να γίνουν ακόμη πολλά για να μπορέσουν τα άτομα να ενταχθούν ή να παραμείνουν στο εργατικό δυναμικό [4]. Αυτό ισχύει ιδιαίτερα για τις γυναίκες και για την ομάδα ατόμων ηλικίας 55-64 ετών όπου μόνο το 37% παρέμενε στο εργατικό δυναμικό το 1999. Η αύξηση των ποσοστών απασχόλησης είναι επίσης σημαντική εάν θέλουμε να αντιμετωπίσουμε την πρόκληση που παρουσιάζει η δημογραφική γήρανση για τα καθεστώτα πρόνοιας και υγειονομικής περίθαλψης στα κράτη μέλη.

[4] Τα έξι κενά στην απασχόληση (φύλο, υπηρεσίες, περιφερειακές ανισότητες, μακροχρόνια ανεργία, δεξιότητες και ηλικία) που εντόπισε η Επιτροπή στην εισήγησή της στο Ευρωπαϊκό Συμβούλιο της Λισσαβώνας ισχύουν και σήμερα (βλ. http://europe.eu.int/comm/commissioners/prodi/lisbon_en.htm).

Χρειάζονται εθνικοί ποσοτικοί στόχοι ειδικότερα για τους εργαζομένους μεγαλύτερης ηλικίας (55-64) και τις γυναίκες...

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

Ένας παράγοντας θα είναι η συνέχιση των προσπαθειών για την ανάπτυξη ενεργητικών πολιτικών για την απασχόληση που θα ενθαρρύνουν και δεν θα αποθαρρύνουν τη συμμετοχή στο εργατικό δυναμικό. Αποτελεσματικά συστήματα φόρων και παροχών θα διαδραματίσουν καθοριστικό ρόλο για την επιστροφή της Ευρώπης στην πλήρη απασχόληση. Ταυτόχρονα η στρατηγική της Λισσαβώνας εστιάζεται και στην ποιότητα των θέσεων εργασίας που προσφέρονται -τομέας όπου χρειάζεται καλύτερη κατανόηση και σαφείς δείκτες.

ΘΕΣΕΙΣ ΕΡΓΑΣΙΑΣ - ΣΗΜΕΙΑ ΔΡΑΣΗΣ ΓΙΑ ΤΗ ΣΤΟΚΧΟΛΜΗ

Το Ευρωπαϊκό Συμβούλιο πρέπει

* να θεσπίσει ενδιάμεσους στόχους για τα ποσοστά απασχόλησης στην Ευρωπαϊκή Ένωση για τον Ιανουάριο του 2005, της τάξης του 67% για τη συνολική απασχόληση και 57% για την απασχόληση των γυναικών.

Το Συμβούλιο πρέπει

* να εξασφαλίσει ότι οι στόχοι αυτοί αντανακλώνται στους γενικότερους προσανατολισμούς των οικονομικών πολιτικών για το 2001 και στις κατευθυντήριες γραμμές για την απασχόληση για το 2002.

Τα κράτη μέλη πρέπει

* στις διαβουλεύσεις με τους κοινωνικούς εταίρους και προκειμένου να συμβάλουν στην επίτευξη των στόχων σε ευρωπαϊκό επίπεδο, να θέσουν εθνικούς ποσοτικούς στόχους για την επίτευξη των σκοπών της Λισσαβώνας και ειδικότερα για την ουσιαστική αύξηση του αριθμού των ατόμων μεγαλύτερης ηλικίας (55-64) που παραμένουν στο εργατικό δυναμικό

* να εξασφαλίσουν ότι οι ενέργειες για την επίτευξη των στόχων αυτών περιέχονται στα εθνικά σχέδια δράσης για την απασχόληση.

Οι κοινωνικοί εταίροι πρέπει

* να συμβάλουν στην ευρωπαϊκή στρατηγική για την απασχόληση, ιδίως σε ό,τι αφορά τα μέτρα που αποσκοπούν στη βελτίωση της απασχολησιμότητας και της προσαρμοστικότητας.

2. Νέες ευρωπαϊκές αγορές εργασίας - ανοικτές σε όλους, με πρόσβαση για όλους

"Νέες ευρωπαϊκές αγορές εργασίας" εμφανίζονται στην προοπτική της παγκοσμιοποίησης και της οικονομίας της γνώσης. Αυτό αντανακλά το γεγονός ότι γίνεται σύνηθες φαινόμενο τα άτομα να επωφελούνται από την εσωτερική αγορά προκειμένου να ζήσουν και να εργαστούν σε άλλα κράτη μέλη. Πρόκειται για ένα πολύ συγκεκριμένο παράδειγμα της ευρωπαϊκής ολοκλήρωσης.

Ο ρόλος των δημόσιων αρχών είναι να εξασφαλίσουν ότι αυτές οι αγορές εργασίας θα είναι ανοικτές και θα παρέχουν τη μεγαλύτερη δυνατή πρόσβαση, καταπολεμώντας τα εμπόδια που προέρχονται από τη γραφειοκρατία και τα συστήματα φόρων και παροχών, τις συντάξεις και την αναγνώριση των προσόντων. Καταπολεμώντας τους φραγμούς αυτούς και βελτιώνοντας την πληροφόρηση σχετικά με την κινητικότητα θα μπορέσουν να δημιουργηθούν οι προϋποθέσεις για τη μεγαλύτερη προσαρμοστικότητα στις αλλαγές εντός του ευρωπαϊκού εργατικού δυναμικού. Θα πρέπει να γίνει ευκολότερη η διασυνοριακή μεταφορά των δεξιοτήτων καθώς και να συνδυάζεται καλύτερα η προσφορά εξειδικευμένου εργατικού δυναμικού με τη ζήτηση εργασίας.

Οι δεξιότητες - από τη βασική εκπαίδευση έως τα εξειδικευμένα εμπορικά ή επαγγελματικά προσόντα - διαδραματίζουν επίσης θεμελιώδη ρόλο για το άνοιγμα των νέων ευρωπαϊκών αγορών εργασίας στον καθένα. Σχεδόν το 80% των νέων θέσεων εργασίας που δημιουργήθηκαν αφορούν τομείς "τριτοβάθμιας εκπαίδευσης" (διευθυντικά στελέχη, επαγγελματίες, τεχνικοί κλπ.). Αλλά οι δείκτες της Λισσαβώνας δείχνουν ότι σημαντικός αριθμός νέων ανθρώπων δεν αποκτούν πρόσθετα προσόντα πέρα από τη βασική δευτεροβάθμια εκπαίδευση. Ταυτόχρονα πρέπει να καταβληθούν μεγαλύτερες προσπάθειες προκειμένου η δια βίου μάθηση να γίνει από σύνθημα πραγματικότητα.

Η φιλοσοφία της δια βίου μάθησης (όπως μετρήθηκε με τη συμμετοχή των ενηλίκων στην εκπαίδευση και στην κατάρτιση κατά τις 4 εβδομάδες που προηγήθηκαν της έρευνας) πραγματοποιεί βραδεία πρόοδο στα περισσότερα κράτη μέλη.... και σημαντικός αριθμός μαθητών που εγκαταλείπουν το σχολείο δεν αποκτούν άλλες δεξιότητες...

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

ΝΕΕΣ ΕΥΡΩΠΑΪΚΕΣ ΑΓΟΡΕΣ ΕΡΓΑΣΙΑΣ - ΣΗΜΕΙΑ ΔΡΑΣΗΣ ΓΙΑ ΤΗ ΣΤΟΚΧΟΛΜΗ

Το Ευρωπαϊκό Συμβούλιο πρέπει

* να εγκρίνει τη δημιουργία από την Επιτροπή μιας ειδικής ομάδας έργου για τις δεξιότητες υψηλού επιπέδου και την κινητικότητα, η οποία θα αξιοποιήσει την εμπειρογνωμοσύνη των επιχειρήσεων, του εκπαιδευτικού κόσμου και των κοινωνικών εταίρων και θα εξετάσει τις τάσεις, τα χαρακτηριστικά και τους φραγμούς μέσα στο ευρωπαϊκό εργατικό δυναμικό. Αυτή η ομάδα έργου πρέπει να υποβάλει έκθεση πριν από την άνοιξη του 2002 στο Ευρωπαϊκό Συμβούλιο.

Το Συμβούλιο και το Ευρωπαϊκό Κοινοβούλιο πρέπει

* να έχουν εγκρίνει έως τον Ιούνιο του 2001 τη σύσταση περί της κινητικότητας των σπουδαστών, των επιμορφωνόμενων ατόμων, των εθελοντών νέων, των εκπαιδευτικών και των εκπαιδευτών. και παράλληλα τα κράτη μέλη πρέπει να υλοποιήσουν το σχέδιο δράσης για την κινητικότητα.

* να έχουν εγκρίνει έως τον Ιούνιο του 2001 προτάσεις για το εκσυγχρονισμό της κοινωνικής ασφάλισης των διακινούμενων εργαζομένων.

Η Επιτροπή

* θα παρουσιάσει το 2002 σχέδιο δράσης για το εαρινό Ευρωπαϊκό Συμβούλιο σχετικά με την ανάπτυξη και το άνοιγμα των νέων ευρωπαϊκών αγορών εργασίας έως το 2005.

* θα υποβάλει εντός του 2002 προτάσεις για ένα περισσότερο ομοιόμορφο, διαφανές και ευέλικτο σύστημα επαγγελματικής αναγνώρισης βάσει του υφιστάμενου γενικού συστήματος, συμπεριλαμβανομένων των τρόπων που θα εξασφαλίσουν μια ευρύτερα διαδεδομένη αυτόματη αναγνώριση.

* θα υποβάλει έως τα τέλη του 2001 πρόταση για την ικανότητα μεταφοράς των επικουρικών συντάξεων σε συνέχεια της ανακοίνωσης του Μαρτίου 2001 για την κατάργηση των εμποδίων στη διασυνοριακή παροχή των επικουρικών συντάξεων που προκαλούνται από τα φορολογικά συστήματα.

* θα συνεργαστεί με τις εθνικές κυβερνήσεις και την τοπική αυτοδιοίκηση, τις υπηρεσίες απασχόλησης και άλλους σχετικούς φορείς, προκειμένου να αξιολογηθεί πριν από τα τέλη του 2001 η σκοπιμότητα για τη δημιουργία ενός ιστοχώρου ενιαίας εξυπηρέτησης και πληροφόρησης για την ευρωπαϊκή κινητικότητα.

3. Οικονομικές μεταρρυθμίσεις για τα αγαθά και τις υπηρεσίες

Απαιτείται ένα σαφές σύνολο προτεραιοτήτων για την οικονομική και διαρθρωτική μεταρρύθμιση κατά τη διάρκεια του 2001 προκειμένου να εξασφαλισθεί η συνέχιση της ανταγωνιστικότητας της οικονομίας και η μεγέθυνσή της, η δημιουργία θέσεων εργασίας και η κοινωνική συνοχή. Οι δείκτες που συμφωνήθηκαν στη Λισσαβώνα δείχνουν ότι η ολοκλήρωση των ευρωπαϊκών αγορών γίνεται ευρύτερα αισθητή με τη μεγαλύτερη ευθυγράμμιση των τιμών σε όλη την Ευρωπαϊκή Ένωση και την ενίσχυση των εμπορικών συναλλαγών μεταξύ των κρατών μελών. Η στρατηγική για την εσωτερική αγορά, που βασίζεται σε σαφείς στόχους και σε τακτικές αναθεωρήσεις, υπήρξε σημαντικός παράγοντας για την επίτευξη των ανωτέρω.

Στη Λισσαβώνα καθορίστηκε ήδη ως μια από τις προτεραιότητες της Ευρωπαϊκής Ένωσης η δημιουργία μιας εσωτερικής αγοράς των υπηρεσιών - η οποία παράγει περίπου τα τρία τέταρτα του ΑΕγχΠ της Ευρωπαϊκής Ένωσης. Η επιτυχία των προηγούμενων μεταρρυθμίσεων στον τομέα των υπηρεσιών πρέπει να αποτελέσει ισχυρό έναυσμα για τη μελλοντική δράση. Παραδείγματος χάρη, το κόστος των τηλεπικοινωνιών και της ηλεκτρικής ενέργειας μειώθηκε σημαντικά για τις επιχειρήσεις και τους καταναλωτές ως προϊόν του αποτελεσματικότερου ανταγωνισμού παράλληλα με βελτιώσεις στην επιλογή και στην ποιότητα των παρεχόμενων υπηρεσιών. Ταυτόχρονα μεγαλύτερες προσπάθειες πρέπει να καταβληθούν από τα κράτη μέλη για να εξασφαλιστεί ότι οι υπάρχοντες κανόνες εφαρμόζονται ομοιόμορφα σε όλη την Ευρωπαϊκή Ένωση.

Ο μεγαλύτερος ανταγωνισμός έχει γενικά θετικό αντίκτυπο στις τιμές...

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

Πηγή : Eurostat [5] Πηγή : Επιτροπή

[5] Για την ηλεκτρική ενέργεια: Ονομαστικές τιμές ανά kWh, χωρίς φόρους, σε εθνικό νόμισμα για καταναλωτή 3.500 kWh. Η τιμή ΕΕ15 είναι απλώς ο μέσος όρος των μειώσεων των τιμών. Για τις τηλεπικοινωνίες, ονομαστικά τέλη σε εθνικό νόμισμα, συμπεριλαμβανομένων των φόρων, για μία κλήση 200 km ημέρα Τετάρτη στις 11.00. Η διάρκεια της κλήσης είναι 10 λεπτά. Η τιμή ΕΕ15 είναι απλός ο μέσος όρος μείωσης των τιμών.

Πρέπει να οριστεί σαφής προθεσμία για την προώθηση των περαιτέρω διαρθρωτικών μεταρρυθμίσεων στους τομείς της ενέργειας και των μεταφορών. Αναμένονται οφέλη για τους καταναλωτές και τις επιχειρήσεις από τη μεγαλύτερη απελευθέρωση των αγορών εναέριων και σιδηροδρομικών μεταφορών. Τα υπάρχοντα προβλήματα, όπως ανεπάρκειες και καθυστερήσεις των πτήσεων στον τομέα των αερομεταφορών, εκτιμάται ότι έχουν αποτέλεσμα πρόσθετο κόστος της τάξης των 5 δισ. ευρώ κάθε χρόνο. Αργότερα και εντός της δεκαετίας θα υπάρξουν οφέλη από την εισαγωγή του Galileo - του ευρωπαϊκού δορυφορικού συστήματος πλοήγησης. Σύμφωνα με τις προβλέψεις θα δημιουργηθούν περισσότερες από 140.000 θέσεις εργασίας έως το 2010.

Χρειάζονται επίσης νέες δεσμεύσεις σε ό,τι αφορά τις ταχυδρομικές υπηρεσίες και τις δημόσιες προμήθειες. Η πρόοδος που συντελείται στο άνοιγμα των δημόσιων υπηρεσιών πρέπει να λάβει πλήρως υπόψη τη σημασία που προσδίδεται στις υπηρεσίες κοινής ωφέλειας στην Ευρωπαϊκή Ένωση.

Οι οικονομικές μεταρρυθμίσεις θα ενισχύσουν τον ανταγωνισμό. Αλλά μια ανταγωνιστική θέση στην αγορά απαιτεί επίσης να ενισχυθεί η πολιτική ανταγωνισμού σε κοινοτικό και εθνικό επίπεδο, με βάση τη μεταρρύθμιση των ευρωπαϊκών κανόνων για τον ανταγωνισμό που βρίσκεται υπό εξέλιξη. Επιπλέον οι κρατικές ενισχύσεις στην Ευρωπαϊκή Ένωση αντιστοιχούν ακόμη σε πάνω από το 1% του ΑΕγχΠ. Το ποσοστό αυτό πρέπει να μειωθεί ακόμη και το σύστημα να γίνει περισσότερο διαφανές. Η προσοχή πρέπει να εστιαστεί ιδίως στην περαιτέρω μείωση του όγκου των τομεακών και ad hoc ενισχύσεων προκειμένου να ελαχιστοποιηθούν οι πιθανότητες στρέβλωσης του ανταγωνισμού και δημιουργίας εμποδίων για την είσοδο στην αγορά.

ΟΙΚΟΝΟΜΙΚΕΣ ΜΕΤΑΡΡΥΘΜΙΣΕΙΣ - ΣΗΜΕΙΑ ΔΡΑΣΗΣ ΓΙΑ ΤΗ ΣΤΟΚΧΟΛΜΗ

Το Ευρωπαϊκό Συμβούλιο πρέπει

* να υιοθετήσει την πρόσφατα εγκριθείσα από την Επιτροπή στρατηγική για την εσωτερική αγορά υπηρεσιών.

* να προχωρήσει στην πλήρη απελευθέρωση των αγορών ηλεκτρικής ενέργειας και φυσικού αερίου για τις επιχειρήσεις έως το 2003 και 2004 αντίστοιχα και για όλους τους καταναλωτές έως το 2005.

* να υιοθετήσει τη δημιουργία του ενιαίου ευρωπαϊκού ουρανού έως τα τέλη του 2004, βάσει των συστάσεων της ομάδας υψηλού επιπέδου, συμπεριλαμβανομένης της δημιουργίας κοινών δράσεων στο πλαίσιο της κοινής εξωτερικής πολιτικής και πολιτικής ασφάλειας.

Το Συμβούλιο και το Ευρωπαϊκό Κοινοβούλιο πρέπει

* να συμφωνήσουν έως το Μάιο του 2001 για την οργανωτική διάρθρωση του νέου σταδίου ανάπτυξης του δορυφορικού συστήματος πλοήγησης Galileo.

* να συμφωνήσουν έως τον Ιούνιο του 2001 για μια ισόρροπη απελευθέρωση των ταχυδρομικών αγορών στην Ευρωπαϊκή Ένωση προκειμένου αυτή να έχει εγκριθεί έως τα τέλη του 2001.

* να συμφωνήσουν έως τον Ιούνιο του 2001 σχετικά τους κανόνες για τις προμήθειες ώστε να εξασφαλισθεί η έγκρισή τους πριν από τα τέλη του 2001.

Τα κράτη μέλη πρέπει

* να δεσμευτούν για την επιτάχυνση της ενσωμάτωσης της νομοθεσίας για την εσωτερική αγορά

* να συνεχίσουν να μειώνουν τον όγκο των ad hoc και τομεακών κρατικών ενισχύσεων

Η Επιτροπή

* θα προτείνει έως το Μάρτιο του 2001 τα αναγκαία μέτρα για την απελευθέρωση των τομέων της ενέργειας και των μεταφορών, καθώς και στην περίπτωση της ενέργειας, τα μέτρα για τη δημιουργία ενός πλαισίου για την ανάπτυξη αποτελεσματικών διασυνοριακών ενεργειακών αγορών που θα υποστηρίζονται από την κατάλληλη ικανότητα υποδομής.

* θα παρουσιάσει έως τον Ιούνιο του 2001 μια συνεκτική πρόταση για την αναθεώρηση των κανόνων που ισχύουν για την κατανομή του χρόνου χρήσης στους αερολιμένες.

* θα υποβάλει έως τον Ιούνιο του 2001 ένα δεύτερο πακέτο μέτρων για την απελευθέρωση των εγχώριων αγορών σιδηροδρομικών μεταφορών εμπορευμάτων και επιβατών.

* θα εξασφαλίσει ότι έως τον Ιούλιο του 2001 θα διατίθενται ηλεκτρονικώς (on line) ένα μητρώο κρατικών ενισχύσεων και αντίστοιχος πίνακας ελέγχου αποτελεσμάτων με δημόσια πρόσβαση και θα ενισχύσει τον αυστηρό έλεγχο των περιπτώσεων τομεακών και ad hoc κρατικών ενισχύσεων.

4. Ολοκληρωμένες χρηματοοικονομικές αγορές

Μια αποτελεσματική και ολοκληρωμένη ευρωπαϊκή χρηματοοικονομική αγορά θα συντελέσει στην ανάπτυξη και στη δημιουργία νέων θέσεων εργασίας στο πλαίσιο μιας ανταγωνιστικής οικονομίας. Κατά το έτος που ακολούθησε το Ευρωπαϊκό Συμβούλιο στη Λισσαβώνα, καθώς αυξάνεται η σημασία του ευρώ, συνεχίστηκε η διεργασία ενοποίησης του τομέα των χρηματοοικονομικών υπηρεσιών - κάτι που έγινε περισσότερο εμφανές στα ευρωπαϊκά χρηματιστήρια. Καθώς όμως επιταχύνεται ο ρυθμός των αλλαγών στην αγορά, εξακολουθούν να υφίστανται φραγμοί στην επίτευξη μιας εσωτερικής αγοράς. Το σχέδιο δράσης για τις χρηματοπιστωτικές υπηρεσίες εντόπισε 43 μέτρα που θα μπορούσαν να εξαφανίσουν τους φραγμούς που έχουν δημιουργηθεί από τους διάφορους εθνικούς κανόνες. Τέτοιοι κανόνες, για παράδειγμα, καθιστούν την εξασφάλιση του κεφαλαίου δυσκολότερη και ακριβότερη, μειώνουν τις απολαβές των συνταξιοδοτικών ταμείων χωρίς να ενισχύουν την ασφάλεια και μειώνουν την εμπιστοσύνη των επενδυτών με αποτέλεσμα να αποθαρρύνονται οι διασυνοριακές επενδύσεις. Ταυτόχρονα η ανάπτυξη υπηρεσιών επί γραμμής (on line) δημιουργεί νέες προκλήσεις.

Παρά το ότι ο τομέας των υπηρεσιών έχει συμβάλει κατά πολύ στην οικονομία την τελευταία δεκαετία, είναι σαφώς μεγάλο το μακροοικονομικό κόστος από τη μη ολοκλήρωση για την Ευρωπαϊκή Ένωση - χαμηλότερος ρυθμός ανάπτυξης, λιγότερες θέσεις εργασίας. Το κόστος και οι ωφέλειες πρέπει να διερευνηθούν περαιτέρω, να προσδιορισθούν ποσοτικά και να δημοσιοποιηθούν ευρέως.

Κρίσιμη σημασία έχει η επίτευξη του σωστού κανονιστικού περιβάλλοντος για τις χρηματοοικονομικές αγορές έως το 2005. Η ομάδα υψηλού επιπέδου, με πρόεδρο τον κ. Alexandre Lamfalussy, τόνισε την αναντιστοιχία μεταξύ των φιλοδοξιών μας και των νομοθετικών και κανονιστικών εργαλείων που διαθέτει η Ευρωπαϊκή Ένωση. Απαιτείται ακόμα πολύς χρόνος για τη μεταφορά των προτάσεων από το "χαρτί" στη αγορά ή για την προσαρμογή τους από τη στιγμή που αυτές θα τεθούν σε εφαρμογή. Η νομοθεσία συχνά είναι εξαιρετικά ασαφής ή δεν εφαρμόζεται με συνέπεια.

Αυτό που χρειάζεται είναι μια ισχυρή πολιτική δέσμευση για μια περισσότερο ευέλικτη, πλήρως υπεύθυνη προσέγγιση για το κανονιστικό πλαίσιο στις χρηματοοικονομικές υπηρεσίες, που θα σέβεται τους διάφορους ρόλους των κοινοτικών θεσμικών οργάνων. Βασική καινοτομία πρέπει να είναι η δημιουργία μιας ευρωπαϊκής επιτροπής κινητών αξιών, που θα επικουρεί την Επιτροπή, ώστε να εξασφαλιστεί ότι οι κανονιστικές διαδικασίες της Ευρωπαϊκής Ένωσης ανταποκρίνονται στις σύνθετες και μεταβαλλόμενες προκλήσεις των χρηματοοικονομικών αγορών. Θα έπρεπε επίσης να δημιουργηθεί μια ευρωπαϊκή επιτροπή ρυθμιστικών αρχών των χρηματαγορών. Αυτη η διαβάθμιση θα βοηθούσε στην περαιτέρω κατάρτιση τεχνικών λεπτομερειών των κανονισμών και των οδηγιών (οι οποίες στο μέλλον πρέπει να αποτελούν περισσότερο αρχές-πλαίσια).

ΧΡΗΜΑΤΟΟΙΚΟΝΟΜΙΚΕΣ ΑΓΟΡΕΣ - ΣΗΜΕΙΑ ΔΡΑΣΗΣ ΓΙΑ ΤΗ ΣΤΟΚΧΟΛΜΗ

Το Ευρωπαϊκό Συμβούλιο πρέπει

* να υιοθετήσει την ευρεία προσέγγιση της έκθεσης Lamfalussy και ειδικότερα την ανάγκη μιας νέας προσέγγισης για τις αγορές κινητών αξιών ώστε να δοθεί στις αγορές και στους επενδυτές η απαιτούμενη ταχύτητα και ασφάλεια, ενώ ταυτοχρόνως θα διατηρείται η δημοκρατική υπευθυνότητα.

Το Συμβούλιο και το Ευρωπαϊκό Κοινοβούλιο

* πρέπει να επιταχύνουν τις εργασίες τους σχετικά με το σχέδιο δράσης για τις χρηματοπιστωτικές υπηρεσίες, ιδίως σε ό,τι αφορά προτάσεις για τις επικουρικές συντάξεις, τα διεθνή λογιστικά πρότυπα και τη σύσταση ασφαλειών ώστε να εξασφαλιστεί πλήρης υλοποίηση του σχεδίου δράσης για τις χρηματοπιστωτικές υπηρεσίες έως το 2005 το αργότερο.

* πρέπει να εγκρίνουν το συντομότερο δυνατό νομοθεσία-πλαίσιο, βάσει της νέας προσέγγισης, συμπεριλαμβανομένης της σύστασης ευρωπαϊκής επιτροπής για τις κινητές αξίες έως τις αρχές του 2002.

Η Επιτροπή

* θα ανταποκριθεί, πριν από τα τέλη του 2001, στις συστάσεις της ομάδας Lamfalussy, συμπεριλαμβανομένης της σύστασης ευρωπαϊκής επιτροπής ρυθμιστικών αρχών για τις κινητές αξίες.

* θα υποβάλει τις προτάσεις που προσδιορίζονται στο σχέδιο δράσης για τις χρηματοπιστωτικές υπηρεσίες, συμπεριλαμβανομένων ζητημάτων όπως η επάρκεια ιδίων κεφαλαίων, η κατάχρηση αγοράς, τα ενημερωτικά δελτία και οι επενδυτικές υπηρεσίες μεγάλης κλίμακας.

5. Το σωστό κανονιστικό περιβάλλον

Οι επιχειρήσεις και οι πολίτες στην Ευρωπαϊκή Ένωση χρειάζονται ένα κανονιστικό πλαίσιο που να είναι σαφές, αποτελεσματικό και λειτουργικό μέσα σε μια ταχέως μεταβαλλόμενη παγκόσμια αγορά. Πρόκειται για θεμελιώδες στοιχείο εάν θέλουμε να γίνει η Ευρωπαϊκή Ένωση το φθηνότερο και ευκολότερο μέρος για την προσέλκυση επιχειρήσεων στον κόσμο.

Η στρατηγική της Λισσαβώνας βοηθάει διότι προσάπτει σαφείς χρονικές διορίες σ'όσα πρέπει να γίνουν. Έτσι συμφωνήθηκαν πέρυσι βασικοί κανόνες, π.χ. για το ηλεκτρονικό εμπόριο, θέτοντας τέλος σε δύσκολες τομεακές συζητήσεις οι οποίες είχαν στο παρελθόν επιφέρει μεγάλη καθυστέρηση.

Ταυτόχρονα, εξακολουθεί να υπάρχει ανάγκη απλοποίησης και μεγαλύτερης διαφάνειας στο κανονιστικό σύστημα καθώς και αποτελεσματικότερης αξιολόγησης του αντίκτυπου των προτεινόμενων ρυθμίσεων.

Στα συμπεράσματα της Λισσαβώνας τονίστηκε επίσης ότι οι επίσημες κανονιστικές ρυθμίσεις δεν αποτελούν πάντα την απάντηση. Άλλες εναλλακτικές λύσεις, όπως οι συνεργατικές κανονιστικές διαδικασίες, η αυτορρύθμιση ή οι συμφωνίες μεταξύ των κοινωνικών εταίρων, μπορούν μερικές φορές να δώσουν αποτελεσματικές λύσεις. Το ζήτημα είναι να εξασφαλιστούν υψηλά επίπεδα προστασίας, ενώ ταυτόχρονα θα αποφεύγονται οι υπερβολικές κανονιστικές ρυθμίσεις. Η απλοποίηση και εξομάλυνση των υφιστάμενων κανόνων σε κοινοτικό επίπεδο έχουν σημασία αλλά για τους περισσότερους πολίτες και τις επιχειρήσεις έχουν ακόμη μεγαλύτερη σημασία σε εθνικό και τοπικό επίπεδο.

Η διαμόρφωση του σωστού κανονιστικού πλαισίου είναι μέρος μιας ευρύτερης συζήτησης σχετικά με το πώς πρέπει να λειτουργούν οι θεσμοί της Ευρωπαϊκής Ένωσης. Η Επιτροπή θα παρουσιάσει στο άμεσο μέλλον με τρόπο συνοπτικό την προσέγγισή της για το θέμα το οποίο και θα αναπτύξει περαιτέρω έως τα τέλη του έτους. Το Λευκό Βιβλίο για τη διακυβέρνηση, που ετοιμάζεται, θα συμβάλει προς την κατεύθυνση αυτή.

ΚΑΝΟΝΙΣΤΙΚΟ ΠΕΡΙΒΑΛΛΟΝ - ΣΗΜΕΙΑ ΔΡΑΣΗΣ ΓΙΑ ΤΗ ΣΤΟΚΧΟΛΜΗ

Το Συμβούλιο και το Ευρωπαϊκό Κοινοβούλιο και τα κράτη μέλη πρέπει

* να συνεχίσουν να επανεξετάζουν, να απλοποιούν και να εκσυγχρονίζουν το κανονιστικό πλαίσιο σε εθνικό και ευρωπαϊκό επίπεδο

Η Επιτροπή

* θα υποβάλει πριν από τα τέλη του 2001, βάσει της συζήτησης που θα πραγματοποιηθεί με εισήγησή της στο Ευρωπαϊκό Συμβούλιο της Στοκχόλμης μια συντονισμένη στρατηγική για την απλοποίηση του κανονιστικού περιβάλλοντος.

6. eEurope 2002

Η στροφή προς μια οικονομία που θα βασίζεται στη γνώση έχει ζωτική σημασία για την ανταγωνιστικότητα και την ανάπτυξη. Οι επιχειρήσεις και οι πολίτες στην Ευρωπαϊκή Ένωση αγκαλιάζουν αυτή τη νέα οικονομία με βραδύτερους ρυθμούς από ό,τι στις ΗΠΑ. Οι δείκτες που καθορίστηκαν στη Λισσαβώνα επιβεβαιώνουν ότι οι επενδύσεις για την ανάπτυξη και τις νέες τεχνολογίες είναι μικρότερες από τις αντίστοιχες στις ΗΠΑ, παρ' όλο που εκτιμάται ότι έχουν συμβάλλει μεταξύ 0,5% και 0,7% ετησίως στην απόδοση της Ευρωπαϊκής Ένωσης από τα μέσα της δεκαετίας του '90 και μετά. Ο αντίκτυπος των επενδύσεων αυτών είναι αισθητός σε όλη την οικονομία. Αλλά η ωριαία παραγωγικότητα της εργασίας αυξάνεται με βραδύτερο ρυθμό στην Ευρώπη από τα μέσα της δεκαετίας του '90 και τα περισσότερα κράτη μέλη δεν έχουν ακόμη προσεγγίσει τον αντίστοιχο ρυθμό των ΗΠΑ.

Η διαμόρφωση του προϋποθέσεων για τη νέα οικονομία της γνώσης είναι ο κύριος στόχος του σχεδίου δράσης "eEurope 2002". Οι προσπάθειες που καταβάλλονται για την επίτευξη των στόχων του σχεδίου αυτού πρέπει να επιταχυνθούν και πρέπει να υποστηριχθούν οι ενέργειες των υποψήφιων κρατών μελών για την κατάρτιση παρόμοιων σχεδίων.

Ο σημαντικότερος κανονιστικός στόχος για το 2001 πρέπει να είναι η έγκριση, όσο το δυνατό νωρίτερα, όλων των στοιχείων του πακέτου για τις τηλεπικοινωνίες που πρότεινε η Επιτροπή πέρυσι τον Ιούνιο. Οι τελικοί κανόνες πρέπει να εξασφαλίζουν ομοιόμορφο κανονιστικό περιβάλλον σε όλη την Ευρωπαϊκή Ένωση. Αυτό χρειάζεται για να αποφευχθεί το συνονθύλευμα από διαφορετικές εθνικές ερμηνείες για το πώς πρέπει να εφαρμόζεται το υφιστάμενο πλαίσιο.

Πρέπει να επιτευχθεί επειγόντως συμφωνία σχετικά με τους κανόνες για την εξ αποστάσεως εμπορευση των χρηματοπιστωτικών υπηρεσιών και σχετικά με τα δικαιώματα πνευματικής ιδιοκτησίας στην κοινωνία της πληροφορίας. Οι εργασίες στους τομείς αυτούς έχουν καθυστερήσει σε σχέση με το χρονοδιάγραμμα της Λισσαβώνας.

Ο στόχος της Λισσαβώνας για την αύξηση των γνώσεων γραφής και ανάγνωσης πληροφορικής είναι βασικό τμήμα της πρωτοβουλίας eEurope 2002. Αντανακλάται στην πρωτοβουλία eLearning και στις κατευθυντήριες γραμμές απασχόλησης το 2001, στις οποίες τίθεται ως στόχος να αποκτήσει κάθε εργαζόμενος έως το 2003 γνώσεις πληροφορικής.

Το Διαδίκτυο γίνεται πραγματικότητα στα σπίτια και στα σχολεία...

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

Έχει σημειωθεί πραγματική πρόοδος σε ό,τι αφορά τη σύνδεση όλων των σχολείων με το Διαδίκτυο στην Ευρωπαϊκή Ένωση το 2000. Μεταξύ Μαρτίου και Οκτωβρίου σημειώθηκε αύξηση κατά 10% στον αριθμό των νοικοκυριών που έχουν πρόσβαση στο Διαδίκτυο σε όλη την Ευρωπαϊκή Ένωση. Αλλά οι νέοι εξακολουθούν να μην αποκτούν συστηματικά τις γνώσεις πληροφορικής που χρειάζονται για να συμμετάσχουν στην κοινωνία της γνώσης. Δεν αρκεί μόνο να παρέχονται οι βασικές συνδέσεις στα σχολεία - χρειάζονται στόχοι για καλύτερη και ευρύτερη πρόσβαση και χρήση του Διαδικτύου. Η επιμόρφωση όλων των εκπαιδευτικών πρέπει να έχει ολοκληρωθεί έως τα τέλη του 2002.

Πρέπει να βρεθούν νέοι τρόποι για την ενθάρρυνση της χρήσης του Διαδικτύου, όπως η on line αδελφοποίηση των σχολείων σε όλη την Ευρωπαϊκή Ένωση και σε όλες τις υποψήφιες χώρες.

Ο αργός ρυθμός εξοικείωσης των επιχειρήσεων με το ηλεκτρονικό εμπόριο, ιδίως από τις ΜΜΕ, καθώς και από τους καταναλωτές εξακολουθεί να δημιουργεί ανησυχία. Και αυτό παρά τη σημαντική πρόοδο που έχει συντελεσθεί στο κανονιστικό πλαίσιο και τα βήματα που έχουν γίνει για να ενισχυθεί η εμπιστοσύνη των καταναλωτών. Μόνο το 6% των ΜΜΕ έχουν πρόσβαση στο Διαδίκτυο σε σύγκριση με το 76% των μεγάλων εταιρειών. Αλλά είναι πολύ λιγότεροι αυτοί που χρησιμοποιούν το Διαδίκτυο για να πραγματοποιήσουν πωλήσεις και μόνο το 6% μπορεί να πραγματοποιεί στην ουσία ηλεκτρονικές συναλλαγές. Αλλά και η διατύπωση της σωστής πολιτικής απάντησης δυσχεραίνεται από την απουσία ενημερωμένων, συγκρίσιμων δεδομένων για τη "νέα οικονομία".

Για τους καταναλωτές, το ηλεκτρονικό εμπόριο δεν είναι ακόμα εφικτό λόγω του κόστους αγοράς ενός Η/Υ και των υψηλών τηλεπικοινωνιακών τελών κατά τη χρήση του Διαδικτύου, σε συνδυασμό με τις αμφιβολίες που υπάρχουν για την ασφάλεια και τα δικαιώματά τους κατά τη χρήση του. Οι εργασίες στον τομέα των εναλλακτικών μηχανισμών επίλυσης των διασυνοριακών διαφορών και της ασφάλειας των συναλλαγών πρέπει να επιταχυνθούν. Οι δημόσιες αρχές, σε συνεργασία με τη βιομηχανία, πρέπει να δράσουν - μερικές φορές μέ κανόνες τυπικούς άλλοτε με συνεργατικές κανονιστικές ρυθμίσεις - για να εξασφαλίσουν ότι οι καταναλωτές αισθάνονται ασφαλείς όταν χρησιμοποιούν το Διαδίκτυο. Η έγκαιρη και σωστή εφαρμογή της οδηγίας για το ηλεκτρονικό εμπόριο έχει ζωτική σημασία.

Οι κυβερνήσεις και οι δημόσιες αρχές πρέπει να χρησιμοποιήσουν τη νέα τεχνολογία για τον εκσυγχρονισμό της δημόσιας διοίκησης, τη βελτίωση των υπηρεσιών και τη δημιουργία προστιθέμενης αξίας προς όφελος της ζωής των πολιτών της Ευρωπαϊκής Ένωσης. Οι οn-line υπηρεσίες καθιστούν τις καθημερινές επαφές με τη δημόσια διοίκηση πιο εύκολες και λειτουργικές για τα άτομα με ειδικές ανάγκες και εξοικονομούν χρήμα για τη δημόσια διοίκηση. Η καθιέρωση των ηλεκτρονικών προμηθειών στο δημόσιο τομέα πρέπει να επιταχυνθεί. Οι κυβερνήσεις χρειάζεται να αξιοποιήσουν το δυναμικό που πολλές ιδιωτικές επιχειρήσεις έχουν ήδη ανακαλύψει.

eEUROPE 2002 - ΣΗΜΕΙΑ ΔΡΑΣΗΣ ΓΙΑ ΤΗ ΣΤΟΚΧΟΛΜΗ

Το Συμβούλιο και το Ευρωπαϊκό Κοινοβούλιο πρέπει

* να επιταχύνουν τις εργασίες για όλες τις συνιστώσες του πακέτου των τηλεπικοινωνιών προκειμένου να εξασφαλίσουν ότι αυτό θα εγκριθεί το νωρίτερο δυνατό εντός του 2001.

* να εγκρίνουν έως τον Ιούνιο του 2001 την πρόταση σχετικά με τα δικαιώματα πνευματικής ιδιοκτησίας στην κοινωνία της πληροφορίας και πριν από τα τέλη του 2001 τις προτάσεις για την εξ αποστάσεως εμπορευση των χρηματοπιστωτικών υπηρεσιών, την εφαρμογή του ΦΠΑ στο ηλεκτρονικό εμπόριο και τη χρήση ηλεκτρονικής τιμολόγησης όσον αφορά το ΦΠΑ.

* πρέπει να λάβουν όλες τις απαραίτητες αποφάσεις για να εξασφαλισθεί ότι έως το Ευρωπαϊκό Συμβούλιο που θα γίνει τον Δεκέμβριο του 2001 θα έχει δημιουργηθεί ένα όνομα τομέα .eu για χρήση στο Διαδίκτυο

* πρέπει να έχουν υλοποιήσει (μαζί με την Επιτροπή και τα κράτη μέλη) πριν από τα τέλη του 2001 τις κατευθυντήριες γραμμές για προσβασιμότητα στο παγκόσμιο ιστό που έχει καταρτίσει η κοινοπραξία του WWW προκειμένου να βελτιωθεί η δυνατότητα πρόσβασης των ατόμων με ειδικές ανάγκες στις υπηρεσίες του Διαδικτύου.

Η Επιτροπή

* θα υποβάλει έως τον Ιούνιο του 2001 ένα σχέδιο για τις υποψήφιες χώρες που θα τις βοηθήσει να υιοθετήσουν τους στόχους της eEurope 2002

* θα προτείνει έως τα τέλη του 2001 πρόσθετους στόχους πέρα από τη σύνδεση των σχολείων στο Διαδίκτυο.

* θα υποστηρίξει την πρωτοβουλία eSchola, μια ευρωπαϊκού επιπέδου δράση για την προώθηση της χρήσης των νέων τεχνολογιών και την προώθηση της ηλεκτρονικής αδελφοποίησης των σχολείων .

* θα δρομολογήσει την πρωτοβουλία Go Digital για να ενθαρρύνει την εξοικείωση των ΜΜΕ με το ηλεκτρονικό εμπόριο.

* προκειμένου να αυξηθεί η εμπιστοσύνη των καταναλωτών στις ψηφιακές υπηρεσίες, θα υποβάλει έως τα τέλη του 2001 ανακοινώσεις για την προώθηση συστημάτων επίλυσης on line των διαφορών και για την προώθηση της ασφάλειας των ηλεκτρονικών δικτύων, συμπεριλαμβανομένων προτάσεων για ένα σύστημα ταχείας ειδοποίησης μεταξύ των κρατών μελών σε περιπτώσεις προσβολής των συστημάτων από ιούς ή άλλων κινδύνων για την ασφάλεια του δικτύου.

7. Το έλλειμμα σε δεξιότητες ΤΠ

Καθώς εξαπλώνεται η οικονομία της γνώσης, επιχειρήσεις και δημόσιες υπηρεσίες συναγωνίζονται στην εύρεση του κατάλληλου προσωπικού σε πολλούς τομείς, καθώς αρχίζουν να εμφανίζονται τάσεις συμφόρησης στις δεξιότητες και ελλείψεις σο εργατικό δυναμικό. Η έλλειψη εξειδικευμένων επαγγελματιών στον τομέα ΤΠ αποτελεί ένα ιδιαίτερο πρόβλημα εντός της οικονομίας που βασίζεται στη γνώση. Μια πρόσφατη μελέτη της International Data Corporation δείχνει ότι η ζήτηση για εξειδικευμένο προσωπικό στον τομέα ΤΠ αναμένεται να αυξηθεί από 10 εκατ. που είναι σήμερα σε 13 εκατ. έως το 2003 με αποτέλεσμα το έλλειμμα σε δεξιότητες να ισοδυναμεί με 1,7 εκατ. θέσεις εργασίας.

Δεδομένου ότι το ήμισυ του εργαζόμενου πληθυσμού χρησιμοποιεί Η/Υ κατά την εργασία του, και το ποσοστό αυτό αντιστοιχεί στα 3/4 των υπαλλήλων γραφείου, η επίσημη κατάρτιση σε Η/Υ είτε στο σπίτι είτε στην εργασία, μπορεί να αποβεί πανίσχυρο εργαλείο για την προώθηση δεξιοτήτων πληροφορικής. Ωστόσο, λιγότερο από το 22% του εργατικού δυναμικού διαθέτει επίσημη κατάρτιση σε Η/Υ. Ακόμα μικρότερος είναι ο αριθμός των ατόμων την κατάρτιση των οποίων ανέλαβαν οικονομικά οι εργοδότες.

Χρειάζονται και βραχυπρόθεσμες και μεσοπρόθεσμες απαντήσεις. Σχεδόν το 1/3 των κενών θέσεων εργασίας προορίζονται σε άτομα με 5 ή και περισσότερα χρόνια σπουδών και επαγγελματικής εμπειρίας. Στην περίπτωση τεχνικών ΤΠ απαιτείται κατάρτιση 6 έως και 12 μηνών. Το έλλειμμα σε δεξιότητες δεν μπορεί να πληρωθεί εύκολα από την μια ημέρα στην άλλη. Η ευθύνη για την αντιμετώπιση αυτών των προβλημάτων εναπόκειται περισσότερο στη βιομηχανία και λιγότερο στις δημόσιες αρχές.

Ωστόσο υπάρχουν σαφή καθήκοντα και για τις κυβερνήσεις, πέρα των στόχων της eEurope 2002, για τη διεύρυνση των γνώσεων πληροφορικής συγκεκριμένα σε ό,τι αφορά τη βελτίωση των βασικών γνώσεων πληροφορικής στην Ευρωπαϊκή Ένωση. Πρώτον, πρέπει να αντιμετωπισθούν οι διαρθρωτικές αιτίες του ελλείμματος σε δεξιότητες ΤΠ - με την προώθηση ενεργητικών εκπαιδευτικών πολιτικών και της διά βίου μάθησης, την ενίσχυση κέντρων πραγματικής ή εικονικής κατάρτισης και ανακατάρτισης καθώς και την επιτάχυνση άρσης των εμποδίων που συναντά το μετακινούμενο και εργαζόμενο σε διαφορετικά μέρη της Ευρωπαϊκής Ένωσης εξειδικευμένο προσωπικό. Δεύτερον, σαν βραχυπρόθεσμο λύση, πρέπει επίσης να ανοίξουν οι πόρτες της Ευρώπης περισσότερο σε εξειδικευμένο και ταλαντούχο ανθρώπινο δυναμικό από άλλες χώρες. Αυτό μπορεί να γίνει στο πλαίσιο μιας κοινής πολιτικής για τη μετανάστευση που θα αναγνωρίζει την ανάγκη μεγιστοποίησης των οφελών της οικονομικής μετανάστευσης για τα κράτη μέλη, για τις χώρες προέλευσης των μεταναστών αλλά και για τους ίδιους τους μετανάστες.

ΕΛΛΕΙΜΜΑ ΣΕ ΔΕΞΙΟΤΗΤΕΣ ΤΠ - ΣΗΜΕΙΑ ΔΡΑΣΗΣ ΓΙΑ ΤΗ ΣΤΟΚΧΟΛΜΗ

Τα κράτη μέλη πρέπει

* να αντιμετωπίσουν τις διαρθρωτικές αιτίες του ελλείμματος σε δεξιότητες, ιδίως στο πλαίσιο της εκπαίδευσης και της δια βίου μάθησης και

* βραχυπρόθεσμα, να εντοπίσουν τις ανάγκες σε δεξιότητες και να αξιολογήσουν το βαθμό στον οποίο αυτές μπορούν να ικανοποιηθούν από μια περισσότερο ανοικτή πολιτική μετανάστευσης για άτομα που κατέχουν τις δεξιότητες αυτές.

Οι κοινωνικοί εταίροι πρέπει

* να συμβάλουν στην πλήρωση του ελλείμματος σε δεξιότητες, προωθώντας το διάλογο σε τομείς όπως η δια βίου μάθηση, οι δεξιότητες και οι τεχνολογίες των πληροφοριών.

Η Επιτροπή

* θα καθορίσει το πλαίσιο εντός του οποίου θα αναπτυχθεί μια κοινοτική πολιτική μετανάστευσης, όπως εξαγγέλθηκε στην πρόσφατη ανακοίνωσή της για το θέμα αυτό.

8. Έρευνα, καινοτομία και επιχειρηματικότητα

Η Ευρώπη πρέπει να καταβάλει μεγαλύτερες προσπάθειες για την αξιοποίηση ταλαντούχων ανθρώπων στον τομέα της έρευνας, της χρηματοοικονομίας και των επιχειρήσεων προκειμένου να εξασφαλιστεί ότι οι ευρωπαϊκές ιδέες διοχετεύονται πρώτα στην ευρωπαϊκή αγορά. Οι τομείς της καινοτομίας, της επιχειρηματικής δραστηριότητας και της γνώσης αποκτούν αποφασιστική σημασία για την ανταγωνιστικότητα και την επιτυχία της στρατηγικής της Λισσαβώνας. Η έμφαση που δίνεται στις μικρές και μεσαίες επιχειρήσεις πρέπει να συνεχιστεί.

Ένα άλλο σημείο ανησυχίας είναι η συνεχής τάση μείωσης των επενδύσεων σε Ε&Α από τις επιχειρήσεις και τις κυβερνήσεις στην Ευρωπαϊκή Ένωση σε σύγκριση με αυτές των ΗΠΑ. Η διαφορά στις δαπάνες για επενδύσεις μεγάλωσε από 40 δισ. ευρώ ετησίως, που ήταν στα μέσα της δεκαετίας, σε 75 δισ ευρώ το 1999. Το πρόβλημα αυτό επιδεινώνεται από την επικάλυψη, την έλλειψη συνοχής και τον κατακερματισμό των ερευνητικών προσπαθειών της Ευρωπαϊκής Ένωσης καθώς και από τον περιορισμένο ανταγωνισμό σε ορισμένους τομείς που μειώνει τα κίνητρα που διαθέτουν οι εταιρείες προκειμένου να χρηματοδοτήσουν την έρευνα. Και αυτά συμβαίνουν τη στιγμή που η πολύπλευρη φύση της έρευνας γίνεται όλο και πιο έκδηλη. Η χαρτογράφηση του ανθρώπινου γενώματος είναι ένα μόνο παράδειγμα της προόδου που συντελείται στις βιοεπιστήμες που δεν θα ήταν δυνατό χωρίς παράλληλα άλματα προόδου στις τεχνολογίες της πληροφορίας και της επικοινωνίας.

Οι επιχειρήσεις δαπανούν πολύ μικρά ποσά σε Ε&Α...

>ΑΝΑΦΟΡΑ ΣΕ ΓΡΑΦΗΚΟ>

Για το λόγο αυτό η ανάπτυξη ενός ευρωπαϊκού χώρου έρευνας, που αποφασίστηκε στη Λισσαβώνα, είναι πολύ σημαντική για την ενίσχυση της ερευνητικής βάσης της Ευρώπης. Θα πρέπει να δώσει στην Ένωση τη δυνατότητα να εντοπίζει τις εξέχουσες επιδόσεις, να ενισχύει την πανευρωπαϊκή συνεργασία και να καθορίζει σαφέστερες και συνεπέστερες προτεραιότητες για τη δημόσια έρευνα. Το προσεχές έκτο πρόγραμμα-πλαίσιο για την έρευνα θα πρέπει να εδραιώσει αυτή τη νέα, περισσότερο στρατηγική και συντονισμένη προσέγγιση ενόψει της εντεινόμενης πολυπλευρικότητας της έρευνας στις "πρωτοποριακές τεχνολογίες." Η νέα φιλόδοξη προσέγγιση θα έχει καταλυτικό ρόλο για την πραγματοποίηση του ευρωπαϊκού ερευνητικού χώρου.

Άλλοι παράγοντες είναι επίσης σημαντικοί. Πρώτον, όπως και σε άλλα τμήματα της οικονομίας, υπάρχει ένα έλλειμμα σε δεξιότητες καθώς και προβλήματα κινητικότητας. Πρέπει να καταβληθούν περισσότερες προσπάθειες για να γίνει δελεαστική η επιστημονική και η ερευνητική σταδιοδρομία - και αυτό είναι πρωτίστως καθήκον της βιομηχανίας αλλά οι κυβερνήσεις μπορούν να διαδραματίσουν κάποιο ρόλο. Επιπλέον έχει θεμελιώδη σημασία να μπορούν να ακούγονται περισσότερο οι επιστημονικές φωνές κατά τις επιλογές της δημόσιας πολιτικής αλλά επίσης και η φωνή του κοινού στο πλαίσιο ενός διαρκούς διαλόγου για την επιστήμη και την κοινωνία. Τέλος, η στρατηγική της Λισσαβώνας βοηθά μέσω της συγκριτικής αξιολόγησης των επιδόσεων και των αντίστοιχων πινάκων ελέγχου αποτελεσμάτων για την έρευνα, την καινοτομία και την επιχειρηματικότητα, αλλά αυτό θα αποδώσει προστιθέμενη αξία, μόνο εάν αφομοιωθούν τα διδάγματα και εφαρμοστούν από τα κράτη μέλη.

ΕΡΕΥΝΑ, ΚΑΙΝΟΤΟΜΙΑ ΚΑΙ ΕΠΙΧΕΙΡΗΜΑΤΙΚΟΤΗΤΑ - ΣΗΜΕΙΑ ΔΡΑΣΗΣ ΓΙΑ ΤΗ ΣΤΟΚΧΟΛΜΗ

Το Συμβούλιο και το Ευρωπαϊκό Κοινοβούλιο πρέπει

* να εγκρίνουν έως τον Ιούνιο του 2002 το 6ο κοινοτικό πρόγραμμα-πλαίσιο για την έρευνα βάσει της πρότασης της Επιτροπής που προβλέπεται να ανακοινωθεί το Φεβρουάριο του 2001.

Η Επιτροπή

* θα υποβάλει έως τον Ιούνιο του 2001 συγκεκριμένη στρατηγική για την κινητικότητα εντός του ευρωπαϊκού χώρου έρευνας και πριν από τα τέλη του 2001 προτάσεις για την ενίσχυση της αλληλοεπίδρασης μεταξύ επιστήμης και κοινωνίας καθώς και για να καταστεί ελκυστικότερη η επιστημονική σταδιοδρομία, ειδικότερα μέσω συμπράξεων του δημόσιου και ιδιωτικού τομέα.

* θα υποβάλει έως τον Ιούνιο του 2001 τον πρώτο πίνακα ελέγχου αποτελεσμάτων στον τομέα της καινοτομίας και τον Δεκέμβριο του 2001 τα πρώτα αποτελέσματα από τη συγκριτική αξιολόγηση επιδόσεων στον τομέα της έρευνας καθώς και ένα χάρτη της ερευνητικής αριστείας.

9. Πρωτοποριακές τεχνολογίες

Στη Στοκχόλμη η Ευρωπαϊκή Ένωση πρέπει να προλάβει το επόμενο κύμα των τεχνολογιών της γνώσης και να τις θέσει στην υπηρεσία της κοινωνίας. Οι σημερινές "πρωτοποριακές τεχνολογίες" θα είναι το αυριανό Διαδίκτυο. Με το συνδυασμό των βιοεπιστημών, της τεχνολογίας υλικών και των νέων εξελίξεων στην επιστήμη των υπολογιστών και της πληροφορικής, έχει ανοίξει η πρόσβαση σε νέα και αλληλένδετα γνωστικά αντικείμενα. Από την πρωτεϊνική βιολογία, τη βιοπληροφορική και τη νανοτεχνολογία μέχρι τις πλέον οικείες έννοιες, όπως οι τεχνολογίες νέων καυσίμων και οι "καθαρές τεχνολογίες" που θα συντελέσουν στην καταπολέμηση της υποβάθμισης του περιβάλλοντος, η Ευρώπη έχει αποδείξει ότι διαθέτει εμπειρογνωμοσύνη.

Οι τεχνολογίες αυτές υποστηρίζουν τους νέους βιομηχανικούς κλάδους. Θα γίνουν αυτοτελώς στο μέλλον κέντρα ανάπτυξης και δημιουργίας θέσεων εργασίας. Θα διαδραματίσουν σημαντικό ρόλο στην εξασφάλιση βιώσιμου περιβάλλοντος στην Ευρωπαϊκή Ένωση. Αλλά το ξεχωριστό χαρακτηριστικό τους - όπως βλέπουμε σήμερα με τις τεχνολογίες της πληροφορίας και των επικοινωνιών - είναι η ικανότητα να μεταβάλλουν ριζικά άλλους βιομηχανικούς τομείς και μάλιστα την ίδια την κοινωνία.

Η ΙΔΙΑΙΤΕΡΗ ΠΕΡΙΠΤΩΣΗ ΤΗΣ ΒΙΟΤΕΧΝΟΛΟΓΙΑΣ

Η βιοτεχνολογία είναι ένα από τα χαρακτηριστικότερα παραδείγματα "πρωτοποριακής τεχνολογίας". Η βιοτεχνολογία μεταμορφώνει το φαρμακευτικό τομέα. Τεχνικές όπως η χρήση μικροβίων για την απομάκρυνση της ρύπανσης μπορούν να βοηθήσουν το περιβάλλον. Η βιοτεχνολογία συμβάλλει στη βελτίωση της διατροφής και στη μείωση της ανάγκης χρήσης γεωργικών χημικών προϊόντων. Παρέχει βιομηχανικές διεργασίες που καταναλώνουν λίγη ενέργεια και ρυπαίνουν λίγο. Έχει ήδη άμεσο αντίκτυπο στην αγορά και θέτει νέα ερωτήματα στη κοινωνία. Το θέμα έχει και μια κανονιστική διάσταση, κάτι που δεν απαντάται σε άλλες πρωτοποριακές τεχνολογίες.

Παρ' όλα αυτά σήμερα ο τομέας της βιοτεχνολογίας στην Ευρωπαϊκή Ένωση έχει μικρότερες επιδόσεις από τον αντίστοιχο των ΗΠΑ σε ό,τι αφορά τις δαπάνες για την έρευνα, τον αριθμό των διπλωμάτων ευρεσιτεχνίας, τις επενδύσεις σε κεφάλαια επιχειρηματικού κινδύνου και τις πωλήσεις. Ο τομέας της βιοτεχνολογίας στις ΗΠΑ εκτιμάται ότι απασχολεί 160.000 άτομα σε σύγκριση με 50.000 στην Ευρώπη παρά το γεγονός ότι ο συνολικός αριθμός των επιχειρήσεων του τομέα είναι σχεδόν ο ίδιος. Η κατάσταση αυτή επιδεινώνεται από την έλλειψη του σωστού κανονιστικού πλαισίου. ακόμη και εκεί όπου υφίστανται κανόνες όπως η χορήγηση διπλωμάτων ευρεσιτεχνίας για βιοτεχνολογικές εφευρέσεις, δεν έχουν τύχει πλήρους εφαρμογής από τα κράτη μέλη στο πλαίσιο του εθνικού δικαίου.

Επιπλέον, για ορισμένες από τις τεχνολογίες αυτές, η δημόσια αποδοχή και χρήση τους πρέπει να βασίζεται σε έναν ανοικτό και τεκμηριωμένο διάλογο προκειμένου να ληφθεί υπόψη ο ευρύτερος οικονομικός και κοινωνικός τους αντίκτυπος - κάτι που μερικές φορές εμπεριέχει σημαντικά ζητήματα ηθικής για την κοινωνία στο σύνολό της.

Στην πραγματικότητα πολλά από τα εμπόδια που αντιμετωπίζουν οι εταιρείες βιοτεχνολογίας αφορούν τις περισσότερες "πρωτοποριακές τεχνολογίες". Στα προβλήματα αυτά περιλαμβάνονται το υψηλό κόστος ανάπτυξης, εταιρείες που δημιουργούνται συχνά από νέους πανεπιστημιακής μόρφωσης αλλά με μικρή επαγγελματική πείρα, περιορισμένη συσσώρευση επιχειρηματικής και επιστημονικής εμπειρίας και ένα επιχειρησιακό κλίμα που δεν στηρίζει επαρκώς την καινοτομία και την ανάληψη κινδύνων.

Επιπλέον η έλλειψη συνεκτικής και οικονομικά προσιτής προστασίας σε ό,τι αφορά τα διπλώματα ευρεσιτεχνίας σε ευρωπαϊκό πεδίο παραμένει σημαντικό εμπόδιο για την εξεύρεση εξωτερικής χρηματοδότησης. Το Συμβούλιο της Νίκαιας άνοιξε το δρόμο προκειμένου να υπάρξει συμφωνία για σωστή θεσμική δομή που θα επιλύει διαφορές σε θέματα διπλωμάτων ευρεσιτεχνίας. Τώρα πρέπει να καταβληθούν πραγματικές προσπάθειες για την επιτάχυνση της επίτευξης συμφωνίας σχετικά με το κοινοτικό δίπλωμα ευρεσιτεχνίας πριν το τέλος του 2001.

Παρά την πρόοδο που έχει συντελεσθεί - αύξηση 70% το 1999 - στην προσφορά κεφαλαίων επιχειρηματικού κινδύνου εντός της Ευρωπαϊκής Ένωσης, αυτή εξακολουθεί να αποτελεί το 1/3 του αντίστοιχου τμήματος της αγοράς στις ΗΠΑ. Μόνο το 1/4 περίπου των συνολικών κεφαλαίων επιχειρηματικού κινδύνου που επενδύονται χρησιμοποιήθηκε για την παροχή χρηματοδότησης στο πρώιμο στάδιο σύστασης της επιχείρησης, παρ' όλο που η προσφορά κεφαλαίων επιχειρηματικού κινδύνου σε σχέδια υψηλής τεχνολογίας σημείωσε ένα άλμα άνω του 40%.

Μικρό κομμάτι της προσφοράς κεφαλαίων επιχειρηματικού κινδύνου αντιστοιχεί στη χρηματοδότηση επιχείρησης στο πρώιμο στάδιο....

>ΑΝΑΦΟΡΑ ΣΕ ΓΡΑΦΗΚΟ>

Ωστόσο η επένδυση στο πρώιμο στάδιο μιας επιχείρησης έχει ακριβώς κρίσιμη σημασία για να βγουν οι τεχνολογίες από το εργαστήριο και να εισέλθουν στην αγορά. Οι θεσμικοί επενδυτές έχουν να διαδραματίσουν σημαντικό ρόλο για την αναστροφή αυτής της κατάστασης. Η πρωτοβουλία της ΕΤΕπ "καινοτομία 2000" και οι εργασίες του Ευρωπαϊκού Ταμείου Επενδύσεων δίνουν σημαντική ώθηση. Θα πρέπει να συνεχίσουν να αναπτύσσουν δημιουργικά σχήματα υποστήριξης, προσαρμοσμένα στη νέα οικονομία με βάση τη γνώση, ιδίως για τις ΜΜΕ.

Οι δημόσιες αρχές, όπως και οι δημόσιοι ερευνητικοί φορείς, μπορούν να διαδραματίσουν σημαντικό ρόλο στη υποστήριξη των νέων επιχειρηματικών σχημάτων - ιδίως με την άρση των εμποδίων που υφίστανται στην αγορά και λειτουργούν ανασταλτικά για τους θεσμικούς επενδυτές - αλλά χρειάζεται διαφάνεια για να εξασφαλιστεί ότι κάθε κρατική χρηματοδότηση που χορηγείται δεν στρεβλώνει τον ανταγωνισμό.

ΠΡΩΤΟΠΟΡΙΑΚΕΣ ΤΕΧΝΟΛΟΓΙΕΣ - ΣΗΜΕΙΑ ΔΡΑΣΗΣ ΓΙΑ ΤΗ ΣΤΟΚΧΟΛΜΗ

Το Συμβούλιο και το Ευρωπαϊκό Κοινοβούλιο

* πρέπει να επιταχύνουν τις εργασίες τους για το κοινοτικό δίπλωμα ευρεσιτεχνίας προκειμένου αυτό να εγκριθεί πριν το τέλος του 2001.

Τα κράτη μέλη

* πρέπει να διασφαλίσουν την ταχεία εφαρμογή της οδηγίας σχετικά με την έννομη προστασία των βιοτεχνολογικών εφευρέσεων.

Η Επιτροπή

* θα συντάξει την πρότασή της για το έκτο κοινοτικό πρόγραμμα-πλαίσιο για την έρευνα κατά τρόπο ώστε να ισχυροποιηθεί η επιστημονική βάση της Ευρώπης για την ανάπτυξη πρωτοποριακών τεχνολογιών και να προβάλλονται αυτές κατά τη συγκριτική αξιολόγηση των επιδόσεων στον τομέα της καινοτομίας και της έρευνας.

* θα υποβάλλει πριν από τα τέλη του 2001, βάσει της συζήτησης σχετικά με τους πρόσφατους προσανατολισμούς στο Ευρωπαϊκό Συμβούλιο του Γκέτεμποργκ, ανακοίνωση σχετική προς μια στρατηγική προοπτική για τις βιοεπιστήμες και τη βιοτεχνολογία μέχρι το 2010, συμπεριλαμβανομένων τρόπων για την επίλυση ζητημάτων δεοντολογίας.

* θα παρουσιάσει έως τον Ιούνιο του 2001 οδηγία σχετικά με τον τρόπο εφαρμογής των κανόνων για τις κρατικές ενισχύσεις στα μέτρα που αφορούν τα κεφάλαια επιχειρηματικού κινδύνου. Θα ανανεώσει επίσης πριν από τα τέλη του 2001 το πλαίσιο που θα ισχύει για τις κρατικές ενισχύσεις στον τομέα της έρευνας και ανάπτυξης.

10. Αποτελεσματική κοινωνική προστασία για ένα γηράσκοντα πληθυσμό

Η βελτίωση και ο εκσυγχρονισμός του ευρωπαϊκού κοινωνικού μοντέλου έχουν ζωτική σημασία για την επιτυχία της ολοκληρωμένης στρατηγικής που συμφωνήθηκε στη Λισσαβώνα. Συνεπάγονται την ενίσχυση της συνοχής και τη διασφάλιση της συμμετοχής όλων των πολιτών στην κοινωνία της γνώσης. Συνεπάγονται επίσης τη διασφάλιση βιώσιμων δημοσιονομικών.

Εξακολουθεί να υπάρχει φτώχεια και κοινωνικός αποκλεισμός στην Ευρωπαϊκή Ένωση. Ωστόσο, και σε αυτό τον τομέα, υπάρχει έλλειψη επίκαιρων, συγκρίσιμων στατιστικών δεδομένων, αφού πολλοί από τους δείκτες που καθορίστηκαν στη Λισσαβώνα είναι σε θέση να περιγράψουν την κατάσταση μόνο για το 1996. Η κατάσταση αυτή πρέπει να βελτιωθεί εάν θέλουμε να γίνουν οι εμπειρίες κοινό κτήμα και να μετρηθεί ο αντίκτυπος των κοινωνικών αλλαγών.

Η βελτίωση και ο εκσυγχρονισμός των συστημάτων κοινωνικής προστασίας σε όλη την Ευρωπαϊκή Ένωση είναι ένα σημαντικό βήμα προς την ενίσχυση της κοινωνικής συνοχής. Συγκεκριμένα η Επιτροπή και τα κράτη μέλη πρέπει να συνεργαστούν για να εξακολουθήσουν οι συντάξεις να είναι ασφαλείς και βιώσιμες παρά τη δημογραφική γήρανση.

Η δημογραφική γήρανση παρουσιάζει νέες προκλήσεις για τις ευρωπαϊκές κοινωνίες. Η Ευρωπαϊκή Ένωση θα χρειαστεί να βρει νέους τρόπους αξιοποίησης και ανανέωσης της εμπειρογνωμοσύνης και των δεξιοτήτων ενός εργατικού δυναμικού που γηράσκει - ιδίως στο πλαίσιο μιας οικονομίας με βάση τη γνώση, όπου η πείρα αποτελεί κεφάλαιο. Τα σημερινά συστήματα κοινωνικής προστασίας και υγειονομικής περίθαλψης θα πρέπει να προσαρμοστούν στις διαφορετικές ανάγκες ενός πιο ηλικιωμένου πληθυσμού, καθώς και στις μεταβαλλόμενες δομές της οικογένειας. Ο αριθμός των ατόμων ηλικίας 85 ετών και άνω αναμένεται να τριπλασιαστεί από 7 εκατ. το 2000 σε 19 εκατ. το 2050.

Σημαντική συνέπεια της δημογραφικής γήρανσης θα είναι η μεταβολή στην ισορροπία μεταξύ ενεργού και συνταξιοδοτημένου πληθυσμού ("ο λόγος εξάρτησης"). Έως το 2010 ο πληθυσμός σε ηλικία εργασίας θα παραμείνει σταθερός αλλά θα έχει γηράσει ελαφρώς και ο λόγος εξάρτησης δεν θα έχει μεταβληθεί δραματικά. Έως το 2020 το μέγεθος του οικονομικά ενεργού πληθυσμού θα παραμείνει σχεδόν το ίδιο αλλά ο αριθμός των ατόμων εντός αυτού με ηλικία άνω των 50 θα έχει αυξηθεί κατά 16 εκατ. Ο λόγος εξάρτησης θα έχει επίσης μεταβληθεί καθώς ο πληθυσμός ηλικίας άνω των 65 ετών το 2020 θα έχει αυξηθεί κατά 18 εκατ. περίπου.

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

Οι αλλαγές αυτές έχουν σημασία για τα συστήματα κοινωνικής προστασίας. Ο μακροπρόθεσμος αντίκτυπος για τις αυξανόμενες δαπάνες για συντάξεις και υγειονομική περίθαλψη θα αντιστοιχεί σε ποσοστό μεταξύ 5 και 8% του ΑΕγχΠ στις περισσότερες χώρες. Οι οικονομικές επιπτώσεις διαφέρουν από το ένα κράτος στο άλλο, αλλά οι προετοιμασίες πρέπει να αρχίσουν σε όλα τα κράτη μέλη τώρα.

Η επίτευξη των στόχων που καθορίστηκαν στη Λισσαβώνα σχετικά με την απασχόληση -ιδίως σε ό,τι αφορά την ενθάρρυνση των μεγαλύτερης ηλικίας εργαζομένων να παραμείνουν στο εργατικό δυναμικό- θα βοηθήσει ωστόσο να αντισταθμιστεί το πρόσθετο κόστος. Αυτό που χρειάζεται στα κράτη μέλη είναι μια συνεκτική προσέγγιση η οποία θα εμπεριέχει και τη αντιστροφή της τάσης για πρόωρη συνταξιοδότηση. την ταχύτερη μείωση του δημόσιου χρέους προκειμένου να χρησιμοποιηθούν οι έντοκες αποταμιεύσεις για την ενίσχυση των συντάξεων και της υγειονομικής περίθαλψης. και τη συνέχιση των μεταρρυθμίσεων στον τομέα των συντάξεων στα κράτη μέλη, συμπεριλαμβανομένων των μέτρων που θα επιτρέψουν στα ιδιωτικά συνταξιοδοτικά συστήματα να αξιοποιήσουν πλήρως τα οφέλη της εσωτερικής αγοράς.

ΚΟΙΝΩΝΙΚΗ ΕΝΤΑΞΗ / ΚΟΙΝΩΝΙΚΗ ΠΡΟΣΤΑΣΙΑ - ΣΗΜΕΙΑ ΔΡΑΣΗΣ ΓΙΑ ΤΗ ΣΤΟΚΧΟΛΜΗ

Το Συμβούλιο και το Ευρωπαϊκό Κοινοβούλιο

* πρέπει να συμφωνήσουν έως τον Ιούνιο του 2001 επί της πρότασης για ένα κοινοτικό πρόγραμμα δράσης για την καταπολέμηση του κοινωνικού αποκλεισμού.

Τα κράτη μέλη

* θα πρέπει ν συνεχίσουν τις προσπάθειές τους για την καταπολέμηση του κοινωνικού αποκλεισμού σε ευθυγράμμιση με την ευρωπαϊκή κοινωνική ατζέντα και να συμφωνήσουν πριν από τα τέλη του 2001 επί των δεικτών για τον κοινωνικό αποκλεισμό.

Η Επιτροπή

* θα εγκρίνει το Σεπτέμβριο του 2001 ανακοίνωση σχετικά με την προώθηση της συνεργασίας σε ευρωπαϊκό επίπεδο για τις συντάξεις.

IV ΑΠΟ ΤΗ ΣΤΟΚΧΟΛΜΗ ΣΤΟ ΓΚΈΤΕΜΠΟΡΓΚ : ΝΑ ΠΡΟΣΤΕΘΕΙ Η ΔΙΑΣΤΑΣΗ ΤΗΣ ΒΙΩΣΙΜΟΤΗΤΑΣ

Εάν εξεταστεί στο σύνολό της η στρατηγική που χαράχτηκε στη Λισσαβώνα δείχνει το δρόμο για μεγαλύτερη κοινωνική ένταξη και μεγέθυνση της οικονομίας. Αλλά η στρατηγική κινδυνεύει να μην αποδώσει την επιθυμητή μακροπρόθεσμη ευημερία εκτός εάν εντοπίσει και αντιμετωπίσει τις μη βιώσιμες τάσεις που ενδέχεται να υπονομεύσουν το όραμα της Λισσαβώνας για μια ανταγωνιστική, βασισμένη στη γνώση και ανοικτή σε όλους κοινωνία. Π.χ. η αυξανόμενη κινητικότητα και τα προηγμένα συστήματα μεταφορών πρέπει να βασίζονται σε ισόρροπη χρήση των υφιστάμενων και νέων ενεργειακών πόρων και σε ορθολογική χρήση της γης. Η δημογραφική γήρανση, όπως τονίστηκε και παραπάνω, θα αποτελέσει πρόκληση για τα συστήματα υγειονομικής προστασίας και υγειονομικής περίθαλψης και ενδέχεται να συρρικνώσει το περιθώριο ελιγμών της δημοσιονομικής πολιτικής.

Οι οικονομικές και κοινωνικές διαστάσεις της Λισσαβώνας πρέπει να συμπληρωθούν με την ενσωμάτωση μιας περιβαλλοντικής διάστασης η οποία θα συμβάλλει στη στρατηγική της Ευρωπαϊκής Ένωσης για βιώσιμη ανάπτυξη. Μια στρατηγική που προσανατολίζεται προς την καινοτομία και την αύξηση των επενδύσεων, με αξιοποίηση των δυνατοτήτων που παρέχουν οι πρωτοποριακές τεχνολογίας. Μια στρατηγική που μπορεί να αξιοποιήσει τις περαιτέρω μεταρρυθμίσεις της αγοράς - συμπεριλαμβανομένης μιας στοχοθετημένης φορολογίας - οι οποίες θα αποσκοπούν στην διαμόρφωση των τιμών ώστε να αντανακλούν καλύτερα το κόστος της υποβάθμισης του περιβάλλοντος και θα παρέχουν κίνητρα για αλλαγές. Μια στρατηγική που θα βασίζεται σε ισχυρή αναλυτική βάση.

Ο καθορισμός αυτής της συνολικής προσέγγισης της βιωσιμότητας θα αποτελέσει έργο του Ευρωπαϊκού Συμβουλίου που θα πραγματοποιηθεί στο Γκέτεμποργκ. Βασικός στόχος θα είναι να επανέλθουμε στο εαρινό Ευρωπαϊκό Συμβούλιο το 2002 έχοντας προσδιορίσει τις αποφάσεις που απαιτούνται για την προσαρμογή της στρατηγικής της Λισσαβώνας στους στόχους του Γκέτεμποργκ.

V ΔΙΑΤΗΡΗΣΗ ΤΗΣ ΔΡΑΣΤΗΡΙΟΠΟΙΗΣΗΣ

Η βασική πρόκληση για το Ευρωπαϊκό Συμβούλιο της Στοκχόλμης είναι να συνεχιστεί και να εξελιχθεί η διαδικασία των διαρθρωτικών μεταρρυθμίσεων που ξεκίνησε στη Λισσαβώνα. Το Ευρωπαϊκό Συμβούλιο της Στοκχόλμης πρέπει να βασιστεί στον τρόπο εργασίας που καθιερώθηκε στη Λισσαβώνα. Η Επιτροπή πιστεύει ότι η χρήση της κοινοτικής μεθόδου για την αντιμετώπιση των οικονομικών και κοινωνικών προκλήσεων του μέλλοντος θα δώσει την καλύτερη ευκαιρία για επιτυχία. Ωστόσο η ταχύτητα με την οποία μπορούμε να κινηθούμε κινδυνεύει να είναι διαφορετική λόγω των διαφορετικών τρόπων με τους οποίους λαμβάνονται οι αποφάσεις στους δέκα τομείς προτεραιότητας.

Η Λισσαβώνα έδωσε ένα πρόσθετο και συμπληρωματικό μέσο για μια ανοικτή μέθοδο συντονισμού. Αποτελεί όχημα για απόκτηση κοινής εμπειρίας και σύγκριση της προόδου. Είναι ένας τρόπος εργασίας που πρέπει να συνεχιστεί. Αλλά πρέπει να εξαχθούν και διδάγματα. Οι αδυναμίες της ευρωπαϊκής στατιστικής βάσης πρέπει να ξεπεραστούν για να επιτρέψουν ακριβέστερο μέτρο της προόδου στο μέλλον.

Στη Στοκχόλμη η Ευρωπαϊκή Ένωση πρέπει να συνεχίσει να διαμορφώνει σθεναρά μια ολοκληρωμένη προσέγγιση για τη δημιουργία μιας δυναμικής Ευρώπης που θα έχει ως χαρακτηριστικό της την κοινωνική ένταξη. Η απάντηση μας πρέπει να αντανακλά την ισορροπία που επετεύχθη στη Λισσαβώνα μεταξύ του σωστού συνδυασμού μακροοικονομικών και μικροοικονομικών πολιτικών και της δέσμευσης, που βρίσκεται στον πυρήνα της, να γίνουν επενδύσεις στο ανθρώπινο δυναμικό και τις ιδέες τους προκειμένου να προχωρήσει η διαδικασία της οικονομικής και της κοινωνικής ανανέωσης.

Εάν αυτό είναι εφικτό, η Ευρωπαϊκή Ένωση θα μπορέσει να αξιοποιήσει και να αναδείξει στο ακέραιο το δυναμικό της.

Πρόοδος σε θέματα πολιτικής της στρατηγικής της Λισσαβώνας Παράρτημα 1 στην έκθεση της Στοκχόλμης

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

Διαρθρωτικοί δείκτες Παράρτημα 2 στην έκθεση της Στοκχόλμης

Το παρόν παράρτημα στην εισήγηση της Ευρωπαϊκής Επιτροπής στο Ευρωπαϊκό Συμβούλιο της Στοκχόλμης με τίτλο "Αξιοποίηση του δυναμικού της Ευρωπαϊκής Ένωσης: εδραίωση και επέκταση της στρατηγικής της Λισσαβώνας" παρέχει στοιχεία για το σύνολο των διαρθρωτικών δεικτών που συμφωνήθηκαν από τα κράτη μέλη.

Βασίζεται στην ανακοίνωση της Επιτροπής της 27.9.2000, COM(2000) 594 τελικό. Στην ανακοίνωση αυτή παραπέμπουμε για λεπτομερέστερη παρουσίαση των περισσότερων δεικτών που αναφέρονται κατωτέρω.

Γενικοί οικονομικοί δείκτες

α. Κατά κεφαλήν ΑΕγχΠ (σε ΜΑΔ) και ρυθμός αύξησης πραγματικού ΑΕγχΠ

β. Ενεργειακή ένταση της οικονομίας

γ. Παραγωγικότητα εργασίας (ανά απασχολούμενο και ανά ώρα εργασίας)

δ. Πληθωρισμός

ε. Αύξηση του πραγματικού κόστους εργασίας ανά μονάδα προϊόντος

στ. Κυκλικά προσαρμοσμένο δημοσιονομικό υπόλοιπο

ζ. Συνολικό ακαθάριστο χρέος του ευρύτερου δημόσιου τομέα

I. Απασχόληση

1. Ποσοστό απασχόλησης

2. Αύξηση της απασχόλησης (συνολικά/άνδρες/γυναίκες)

3. Ποσοστό απασχόλησης ανδρών και γυναικών

4. Ποσοστό απασχόλησης για τους εργαζομένους μεγαλύτερης ηλικίας (συνολικό/άνδρες/γυναίκες)

5. Ποσοστό ανεργίας (συνολικό/άνδρες/γυναίκες)

6. Φορολογικός συντελεστής χαμηλόμισθων

7. Διά βίου μάθηση (συμμετοχή ενηλίκων σε εκπαίδευση και κατάρτιση)

II. Καινοτομία και έρευνα

1. Δημόσιες δαπάνες για την εκπαίδευση

2. Δαπάνες Ε&Α

3. Δαπάνες ΤΠΕ

4. Επίπεδο πρόσβασης στο Διαδίκτυο

5. Διπλώματα ευρεσιτεχνίας

6. Εξαγωγές προϊόντων υψηλής τεχνολογίας

7. Κεφάλαια επιχειρηματικού κινδύνου

III. Οικονομική μεταρρύθμιση

1. Εμπορική ενοποίηση

2. Επιχειρηματικές επενδύσεις

3. Σχετικά επίπεδα τιμών και σύγκλιση τιμών

4. Τιμές στις βιομηχανίες δικτύου

5. Δημόσιες συμβάσεις

6. Τομεακές και ad hoc κρατικές ενισχύσεις

7. Κεφάλαια που αντλούνται από τα χρηματιστήρια

IV. Κοινωνική συνοχή

1. Κατανομή εισοδήματος (αναλογία εισοδηματικών πεμπτημορίων)

2. Ποσοστό φτώχειας πριν και μετά τις κοινωνικές μεταβιβάσεις

3. Εμμονή της φτώχειας

4. Noικοκυριά ανέργων

5. Περιφερειακή συνοχή (διακύμανση του ποσοστού ανεργίας μεταξύ περιφερειών)

6. Άτομα που εγκαταλείπουν πρόωρα το σχολείο και δεν συμμετέχουν περαιτέρω εκπαίδευση ή κατάρτιση

7. Ποσοστό μακροχρόνιας ανεργίας

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>